Majsterka v thaiboxe Lucia Szabová: Aj ženy chcú ukázať, že majú na to byť v ringu

Má len 19, nedávno zmaturovala a v thajskom boxe už má na konte viaceré úspechy.

Predstavovali ste si už v detstve, že sa raz budete aktívne venovať športu alebo ste mali pre seba vysnívané iné profesie? Keď som bola úplne malá, tak som chcela byť právnička alebo lekárka, ale to som ešte nevedela, čo to všetko obnáša. Športu sa však venujem už odmalička, od škôlky a viedol ma k tomu hlavne otec. Keď som vedela, že v tom môžem byť dobrá, tak som sa tomu začala venovať naplno. Čo všetko ste robili? Začala som tenisom, ktorý ma veľmi bavil, ale bolo to finančne náročné, tak som s ním skončila asi v piatom ročníku na základnej. Potom som vstúpila do basketbalového tímu, lebo som sa chcela ďalej hýbať a robiť nejaký šport. Otec následne začal robiť judo, bol trénerom, takže som sa pridala aj tam. Asi päť rokov som robila obidva športy, ale už som to postupne prestala stíhať, začalo toho byť aj so školou veľa. Tak som si povedala, že budem robiť iba basketbal, najmä kvôli kamarátom, čo bola možno aj škoda, lebo v jude som mala väčšie úspechy. A keď prišla puberta, chcela som zmenu. Cítila som, že v basketbale stagnujem. A potom prišiel osudový plagát, ktorý lákal na nábor na thajský box. Ukázal mi ho ocino a chvíľu som váhala, či to pôjdem alebo nepôjdem vyskúšať. Hovorila som si, že sa tam bijú baby a nevedela som, či na to mám. Mala som voči tomu veľký rešpekt, lebo je to iné ako v jude, v ktorom nie je až taký kontakt na hlavu, na brucho alebo že priamo dostávate údery. Hovorila som si, že ma dokopú, ale už po prvom tréningu som bola absolútne nadšená. Potrebovali ste si vybiť energiu? Jasné. Keď som prišla z basketbalového tréningu, tak som bola úplne demotivovaná a nedostala som zo seba vôbec to, čo som chcela. Ale pri thajskom boxe sa človek neuveriteľne odreaguje a nemá pri ňom šancu rozmýšľať nad niečím iným. Je to kontaktný bojový šport, no čo je jeho podstatou? Pôvod má v Thajsku a hovorí sa mu aj bojový šport ôsmich končatín. Používajú sa päste, teda boxuje sa, ďalej lakte, dovolené sú aj kolená a tiež sa používajú kopy po celom tele okrem rozkroku. Špecifický je takzvaný „klinč“, čo je boj zblízka. Celé je to hlavne o technike a používajú sa pri ňom najmä kolená a lakte. Športovec teda rozdáva aj dostáva údery. Vaše počiatočné obavy zo zranení sa teda postupne vytratili? Na tréningoch nás naučili, ako sa voči úderom brániť a človek si na ne postupne aj zvykne. Nedávno sme mali nábor a keď ľudia vojdú a dostanú úder, tak sú z toho celkom hotoví, ale človek si na to naozaj zvykne. Samozrejme, dá sa pri tom celom aj seriózne zraniť, hlavne ak človek zápasí, tak môže utŕžiť. Napríklad mu protivník lakťom rozsekne obočie. Ale pri klasickom tréningu, ak je vedený správne, by nemalo dôjsť k žiadnemu zraneniu. Tréningy dokonca ani nemusia byť vedené kontaktne, záleží na tom, ako chce človek trénovať. Ktoré boli vaše najhoršie zranenia? Nemala som nič vážne, len občas nakopnutý prst, modrinka sem, monokel tam. Pri basketbale a jude som mala horšie zranenia. Dvakrát zlomená kľúčna kosť, asi osemkrát vyvrtnuté členky a podobne. Pri thajskom boxe človek údery očakáva, vie sa im naučiť vyhýbať a zároveň otužuje telo, ktoré je potom menej náchylné na zranenia. Je thajský box podľa vás menej nebezpečný ako klasický box?  Neviem, či sa to dá takto porovnávať, lebo v každom športe je nejaké riziko. Niekto môže považovať thajský box za menej nebezpečný, pretože údery sú rozložené po celom tele, ale pri boxe smeruje väčšina úderov na hlavu a silné otrasy jej určite neprospievajú. No ktorý šport je bezpečný? Každý šport na špičkovej úrovni prináša zranenia. Thajskému boxu sa venujete tretí rok, za ten čas ste si odniesli už aj titul majsterky Slovenska a ďalšie úspechy. Na Slovensku som začala zápasiť amatérsku ligu a postupne som sa prepracovala do finále, kde som bojovala o titul, ktorý som aj získala. Medzitým sa konal aj európsky pohár v K1 v Prahe, kde sa mi podarilo získať tretie miesto, z čoho som sa veľmi tešila, lebo to bol môj šiesty zápas v živote a bola som ešte úplná začiatočníčka. A teraz ma čaká profesionálny zápas o titul majsterky Slovenska, na ktorý sa pripravujem. S akými súperkami zvyknete zápasiť? Máte 19 rokov a zrejme sú v ženskej kategórii aj staršie od vás. Stretla som sa aj s tridsať alebo tridsaťpäťročnými, teda išlo o „vyzápasené“ a skúsené ženy. Ale aj s mladými, ako som ja. V zápase, ktorý ma čaká teraz, budem mať dvadsaťročnú súperku, takže to bude vyrovnané. V marci som však napríklad zápasila s profesionálnou zápasníčkou z Česka, ktorá mala vyše tridsať rokov a vyhrala som. Bola naozaj skúsená, takže som sa z víťazstva veľmi tešila. Máte pocit, že ste prirodzený talent alebo je to výlučne odtrénované a „odmakané“? Sama neviem. V ringu sa skrátka cítim doma. Niekto sa bojí a má stres, no ja sa strašne teším, som rada, že už sú všetky prípravy za mnou, že mám za sebou váženie a konečne môžem ukázať to, čo je vo mne. Akými vnútornými pravidlami sa v ringu riadite? Ešte pred zápasom si asi desaťkrát poviem, že na to mám, že vyhrám a že do toho dám všetko. Čo vás vždy pred zápasom účinne povzbudí? Vždy, keď idem do ringu, tréner ma vždy iba objíme a povie mi, že si zápas mám hlavne užiť. To je pre mňa povzbudenie, lebo mi nepovie, že musím vyhrať a ukázať jej to tam, ale že si to mám užiť, keď som si to odmakala. A to je super. Viete si predstaviť, že by vám vaše športové zručnosti pomohli napríklad pri konflikte alebo napadnutí? Dalo by sa to použiť aj ako spôsob sebaobrany, prípadne obrany niekoho iného? Ja sa snažím konfliktom vyhýbať, bola by som nerada keby som musela niečo z toho použiť aj na ulici. Ako spôsob sebaobrany by som thajský box určite využila, najmä kolená sú veľmi účinné. Z juda by som asi tiež vedela použiť niekoľko techník, ale keby sa ma snažil niekto napadnúť, prípadne by ich bolo viac, tak by som sa tomu asi snažila nejakým spôsobom vyhnúť. Mne stačí, keď sa pobijem na tréningu alebo v ringu, nepotrebujem sa mlátiť ešte aj na ulici. (smiech) Spomínali ste, že máte v pláne prejsť z amatérskej do profesionálnej súťaže. Aký je vlastne medzi nimi rozdiel? Hlavný rozdiel je v tom, že sa nebojuje v chráničoch, lebo v amatérskych zápasoch máme na nohách pančušky a tiež máme nasadené lakťovky a helmu na hlave. Keď to mám porovnať, tak profi zápas je lepší, lebo chrániče sú pre mňa obmedzujúce. Lepšie sa mi hýbe, keď ich nemám a aj helma zhoršuje periférne videnie a človek nemusí zbadať, odkiaľ prichádza úder. Je to zároveň aj atraktívnejšie pre divákov. Ďalší rozdiel je ten, že v profi zápasoch sú určite väčšie odmeny. Čo sa týka sponzoringu, ten závisí od šikovnosti jedinca, či si vie sponzorov zohnať. A na profesionálne zápasy chodí aj viac ľudí, organizuje sa to vo väčšom, majú väčšiu reklamu. Na amatérske ligy chodí väčšinou len blízka rodina, tréneri a ľudia z klubu, nie široká verejnosť. Vieme konkretizovať, o aké odmeny pri profi zápasoch ide?  Závisí to od kategórie. Za zápas v kategórii C, čo je 3 krát 2 minúty, je odmena 100 eur. V B kategórii (3 krát 3 minúty) je to 300 eur a v najvyššej A kategórii (5 krát 3 minúty) je odmena 500 eur. No samozrejme ak má zápasník dobré meno môže si vypýtať viac, povedzme okolo 1000 až 2000 eur. Thajský box na Slovensku nezastrašuje žiaden zväz alebo organizácia. Je to problém? Áno. Nemáme vytvorenú žiadnu asociáciu a hlavný problém je aj ten, že nemáme žiadne dotácie od štátu a ani reprezentačný tím, ktorý by mohol Slovensko v tomto športe reprezentovať. Teraz sa thajský box stal aj olympijským športom, takže keď bude najbližšia olympiáda v Tokiu v roku 2020, neviem, či bude mať niekto od nás šancu sa kvalifikovať. Nemá nás kto zastupovať. Okrem toho sa organizujú napríklad aj amatérske majstrovstvá sveta v thajskom boxe, ktoré sú desaťdňovým turnajom. Jeden deň stojí sto eur a kto má na Slovensku peniaze na to, aby si zaplatil desaťdňový turnaj za tisíc eur? To musí byť človek naozaj veľmi dobrý a byť si istý, že chce vyhrať alebo mať sponzorov. Asi to teda nie je šport, ktorým sa dá ľahko uživiť. Dá sa to, keď má človek sponzorov alebo robí reklamu nejakej značke. Ale aj tak má väčšina zápasníkov ešte klasickú prácu, lebo im to nestačí na bežný život a platenie účtov. Väčšinou robia súkromných trénerov a odovzdávajú svoje skúsenosti svojim zverencom. Keď viete, že je to takto, aké máte s thajským boxom ďalšie plány? Určite by som bola rada, keby sa vytvorila spomínaná organizácia a mohli by sme čo najviac chodiť na turnaje a thajský box zviditeľniť. A tiež by som sa raz chcela dostať aj na olympiádu. Chystáte sa študovať aj na vysokej škole. Riešite teda aj zadné vrátka? Určite by som sa aj v budúcnosti rada venovala športu, či už ako profesionálna športovkyňa alebo trénerka. Ale najprv by som chcela vyštudovať a až potom prípadne odovzdávať skúsenosti. Nechcem to robiť len tak, viem, že veľa ľudí, ktorí trénujú, už sami robia trénerov. Niekedy mi to príde tak, že ani nevedia, aké cviky ľuďom dávajú robiť, nemajú metodiku. A keď už by som to robila ako moje povolanie, tak by som sa tomu chcela venovať na sto percent a s odborným vzdelaním. A určite aj s vlastnými praktickými skúsenosťami. Aký máte okrem školy najbližší súťažný cieľ? Momentálne je najbližší cieľ výhra profesionálneho titulu. Byť najlepšou na Slovensku by bol veľký úspech. Ďalej chcem vyhrávať všetky zápasy, ktoré prídu a vytvoriť si meno. Dúfam, že prídu aj väčšie príležitosti ako zápasy o majsterku Európy a sveta. Ale ešte mám pred sebou dlhú cestu. Máte vzory, ktoré vás motivujú? Mám ich viac. Jedným z nich je môj otec, ktorý ma k športu priviedol a ešte stále vo svojom veku 45 rokov aktívne športuje. Obdivujem to na ňom, lebo stále zápasí v jude a tiež by som sa tomu chcela venovať čo najdlhšie. Ďalším mojím vzorom, respektíve motivátorom je Emil Zátopek. Páči sa mi na ňom jeho nezlomná vôľa. To, čo dosiahol, je neuveriteľné. A často teraz trénujem aj s niekoľkonásobnou majsterkou sveta Luciou Krajčovič. Ona je tiež taký môj vzor, lebo toho veľa dosiahla a mám sa od nej čo učiť. Keď som začala chodiť na tréningy a prvýkrát som ju stretla, išla som hneď za ňou, či sa môžeme odfotiť. A teraz spolu trénujeme, chváli ma a teší sa zo mňa. Za tie dva roky sa vie človek vypracovať. Môže to ísť všetkým tak rýchlo, ako vám? Myslím, že máme veľa šikovných ľudí, ktorí trénujú tak krátko. Je to aj tým, že máme dobrého trénera a tréningy sú o tom, že človek často prekonáva sám seba. Lucia Szabová (19) je športovkyňou a amatérskou majsterkou Slovenska v thajskom boxe. Tento rok zmaturovala na Gymnáziu Ivana Horvátha v Bratislave, od septembra plánuje navštevovať Masarykovu univerzitu v Brne, kde bude študovať odbor "Špeciálna edukácia bezpečnostných zložiek". Momentálne sa pripravuje na získanie profesionálneho titulu majsterky Slovenska. Je tiež vicemajsterkou SR v jude. Žije v Bratislave. Akú dlhú kariéru zvyknú mať thajskí boxeri? Závisí to určite aj od zranení, lebo vážne zranenia človeka odradia, ale ak má správnu regeneráciu, teda že maká a má aj oddych, určite sa dá zápasiť aj po tridsiatke. Je takých veľa. Ako často trénujete? Každý deň. Mávam napríklad aj ranné tréningy, zhruba hodinku, kde trénujem techniku a poobede sú klubové tréningy, ktoré trvajú hodinu a pol. Cez víkend si idem iba zabehať, takže taký aktívny oddych. Musíte si niečo aj odriekať? Je niečo, na čo si musíte dávať pozor? Na stravu, musím obmedzovať sladkosti. Ide hlavne o to, že keď sa pred zápasom vážim, je to pre mňa dosť obmedzujúce, lebo si naozaj musím dávať pozor na to, čo jem. Nejem žiadne múčne výrobky, žiadne sladkosti a posledný týždeň pred zápasom je už len taký, že som na zelenine, mäse a vajíčkach. Nič navyše. Nedávno ste zmaturovali na gymnáziu. Ako ste to všetko stíhali so školou? Snažila som sa do školy chodiť, hoci niekedy sa mi naozaj nechcelo. Ale učila som sa aj z hodiny na hodinu, aby som toho nemala naraz veľa. Hlavne som si vybrala také predmety, ktoré ma zaujímajú, aby to nebolo násilné, že sa musím učiť niečo, čo ma nebaví, ale aby to bolo aj tak, že som si o tom rada prečítala. Za tie štyri roky nám učitelia niečo do hlavy natĺkli, takže sa to dalo. Ako v škole reagovali na vaše úspechy? Spolužiakom som o tom ani veľmi nehovorila, lebo sa nerada chválim. Ale vždy keď som prišla po zápase, pýtali sa, ako to dopadlo, pogratulovali mi a myslím, že voči mne mali trošku aj rešpekt. Občas ma tiež podpichovali, že ich zbijem a podobne, ale boli zlatí a tešili sa so mnou. Máte momentálne aj nejaký vzťah? Ak áno, ako vníma váš partner, že ovládate bojový šport? S mojím priateľom Tomášom sme sa spoznali na thajskom boxe a sranda je, že on si ma všimol hneď na začiatku, ako som začala trénovať, ale ja som ho vtedy ešte vôbec neregistrovala. Po asi roku a pol trénovania v Hanumane sme sa spoznali bližšie, zavolal ma na rande, úplne ma očaril a odvtedy sme spolu. V tomto športe je mojou veľkou oporou, pomáha mi pripravovať sa na zápasy, odovzdáva mi svoje skúsenosti z ringu, povzbudzuje ma, keď to potrebujem, ale pri tréningu je na mňa prísny a tvrdý a úplne chápe ako sa cítim pred zápasom, kedže on sám ešte nedávno zápasil ako profík. Momentálne vedie tréningy thajského boxu a tiež trénuje súkromne svojich zverencov. On mi dal to, čo mi chýbalo a za to som mu veľmi vďačná. Máte pocit, že na Slovensku je žena a thajský box ešte stále netradičné spojenie? Nemyslím si to, lebo v dnešnej dobe sa už veľa žien venuje bojovým športom. Je to dosť populárne. My máme tiež ženskú skupinu, kam ich chodí veľa. Aj ženy chcú ukázať, že majú na to byť v ringu, že sú silné a sebavedomé a nie je to šport len pre mužov.


Slovensko čaká slávnosť, aká tu ešte nebola, tvrdí Surový

BANSKÁ BYSTRICA. V zámorskej NHL sú zápasy Winter Classic populárnou záležitosťou opakujúcou sa takmer každý rok. V novodobej ére Slovenska sa zápas najvyššej hokejovej súťaže pod holým nebom odohrá prvýkrát. Hokejové podujatie Kaufland Winter Classic Games sa uskutoční cez víkend na atleticko-futbalovom štadióne v Banskej Bystrici. „Bude to veľká sláva. Najväčšia akcia, akú sme kedy organizovali,“ uviedol Richard Lintner, šéf riadiaceho orgánu najvyššej súťaže Pro-Hokeja. V sobotu (o 16.00) je naplánovaný súboj legiend so súťažami zručnosti. V nedeľu podujatie (o 14.00) vyvrcholí zápasom základnej časti Tipsport ligy medzi úradujúcim majstrom HC '05 iClinic Banská Bystrica a lídrom súťaže HKM Zvolen. Na trávniku postavili improvizovanú ľadovú plochu a tiež mobilnú tribúnu pre 2500 divákov. Celková kapacita hľadiska štadióna v Banskej Bystrici je 7 500 miest. Súboj legiend sa odohrá formátom 3x10 minút. Proti sebe nastúpia Kaufland tím a Tipsport tím. Prestávkový program spestria súťaže zručnosti. V šiestich disciplínach sa predstavia legendy slovenského hokeja. Všetky informácie o podujatí na jednom mieste >>> V nomináciách sa nachádzajú aj Peter Bondra, Miroslav Šatan, Jozef Stümpel, Michal Handzuš alebo Marián Hossa. Súperiť budú trebárs v streľbe ponad autá či v streľbe zo strechy priľahlej budovy. „Aj napriek tomu, že nemôžem aktívne korčuľovať, som veľmi rád, že mi bola pridelená najťažšia disciplína, streľba zo strechy,“ vravel Hossa. Trojnásobný víťaz Stanleyho pohára odohral niekoľko zápasov pod holým nebom v NHL. „Som nadšený z toho, že sa Tipsport lige podarí zorganizovať prvýkrát na Slovensku túto jedinečnú akciu, na ktorú sa veľmi teším," tvrdil Hossa. "Myslím si, že niektorým hokejistom z oboch ligových tímov sa splní sen hrať pod holým nebom," doplnil Hossa. Útočník a kapitán Banskej Bystrice Tomáš Surový absolvuje počas víkendu oba zápasy. Predstaví sa v Súboji legiend aj v ligovom zápase. „Na štadióne to vyzerá dobre už bez divákov, neviem si teda predstaviť, aké to bude, keď sa aréna naplní fanúšikmi. Teším sa na veľkú slávnosť, akú hokejové Slovensko ešte nezažilo," uzavrel Surový.


Nechce, aby ho niekto ľutoval. Tóth prezradil, koľko ho stála obhajoba

Rozhodnutie DK SAZ

Tóthovo stanovisko

Rozhovor s Tóthom

Reakcia trénera

Biologický pas má svoje miesto v boji proti dopingu, ale nemal by byť jediným dôkazom na usvedčenie, hovorí chodec MATEJ TÓTH.

IAAF vám zakázala súťažiť, nesmeli ste štartovať na majstrovstvách sveta. Budete mať v najbližšej sezóne väčšiu motiváciu dokázať, že vás poškodili? „Nerád by som išiel do negatívnych motivácií. Som presvedčený, že všetci vedia, že výsledky, ktoré som dosiahol, boli čisté. Pre mňa bola motivácia radosťou, že ma to napĺňa, baví, a oni mi tú radosť zobrali. Prežíval som ťažké obdobie. Verím, že po pozitívnej správe mi narastú krídla a vráti sa radosť či športové ideály. Toto je impulz, nepotrebujem im niečo dokazovať.“ Koľko financií vás stála obhajoba, právnici, rôzne vyšetrenia a posudky? „Bola to polovica peňazí, ktoré som dostal za olympijské zlato. Nie je to tajné a nechcem, aby ma teraz všetci ľutovali. Stálo to 60-tisíc eur.“ Plánujete podať za majetkovú či duševnú ujmu aj žalobu na civilný súd? „Je to veľká majetková aj nemajetková ujma. Budeme to analyzovať s právnikmi, keď všetko nadobudne právoplatnosť. IAAF a Svetová antidopingová agentúra (WADA) si nastavili pravidlá, ktoré je ťažko napadnúť cez arbitrážne súdy. Možnosť civilných súdov však existuje.“ Biologické pasy môžu takýmto spôsobom zničiť kariéru športovca. Nie je na čase s tým niečo urobiť? „Je tu taká debata. WADA zadala nejakej univerzite, aby zlepšila biologické pasy, čím priznáva, že systém nie je dokonalý. Biologický pas má svoje miesto v boji proti dopingu, ale nemal by byť jediným dôkazom na usvedčenie.“ Experti IAAF vám vyčítali ešte jednu vzorku z roku 2011, v ktorej hodnota hemoglobínu bola najvyššia, ale stále neprekročila hraničnú krivku. Ako ste sa bránili? „V januári 2011 som sa zúčastnil na medzinárodnom chodeckom kempe v Austrálii, ktorého súčasťou bol aj výskum vplyvu hypoxického prostredia na krvné hodnoty športovcov. Ukázalo sa, že moje telo reagovalo trojnásobne senzitívnejšie ako organizmus ostatných chodcov. Keby som používal zakázané látky, dobrovoľne by som sa na výskume nezúčastnil. Navyše, odber bol dva dni po prílete z majstrovstiev sveta v juhokórejskom Daegu. Na zvýšené hodnoty malo vplyv cestovanie, prechod do extrémnych klimatických podmienok, časový posun či zažívacie problémy po prílete.“ Celý život ste bojovali proti dopingu. Kladiete si otázku, prečo sa to stalo práve vám? „Ťažko povedať, či tam bol zámer. Konšpirácie sú rôzne, napríklad mal niekto snahu posunúť poradie na olympiáde. Sústredil som sa len na svoju obhajobu. Tieto argumenty sú také silné, že budú musieť priznať, že je to stav, ktorý bol spôsobený prirodzene, a nie dopingom. Neviem, či je to niečo konšpiračné s mojou osobu alebo len WADA chcela mať zaujímavý prípad s olympijským víťazom.“ Pred olympiádou v Riu ste sa vyjadrovali k ruským dopingovým hriešnikom. Boli by vaše slová po tom, čo ste prežili, opatrnejšie? „Mám na to realistickejší pohľad. Aj v boji za čistotu športu je politika. Nemôže byť náhoda, keď medzi potrestanými atlétmi nie sú Američania, Briti, Taliani či Nemci. Som presvedčený, že v Rusku problém s dopingom bol. Nikoho som neodsúdil ani neobvinil. Vyjadril som len názor, že s tým treba niečo robiť. Nemyslím si, že moje vyjadrenia boli spúšťačom.“ Celý život som sa snažil fungovať podľa výchovy rodičov a zrazu sa to mohlo zrútiť. Ľudia ma vnímali ako olympijského víťaza, férového a skromného človeka a zrazu niekto povie opak. IAAF a WADA by mali do 21 dní poskytnúť rozhodujúce stanovisko. Ste pripravený na to, že môže byť aj negatívne? „Aj keby sa to natiahlo až na arbitrážny súd, som presvedčený, že nám dá za pravdu. Čo sa týka odvolania, som optimisticko-realistický. Experti by mali uznať, že miera pravdepodobnosti je na našej strane. Čisto z vypočítavosti alebo z toho, že majú rozpočet na arbitráž, to však môžu ťahať ďalej.“ Čo bolo v poslednom období pre vás najnáročnejšie? „Keď vyšlo prvé stanovisko, nemal som predstavu, ako zareagujú ľudia, rodina, partneri a tiež verejná mienka. To bolo pre mňa dôležitejšie ako samotné rozhodnutie. Celý život som sa snažil fungovať podľa výchovy rodičov a zrazu sa to mohlo zrútiť. Ľudia ma vnímali ako olympijského víťaza, férového a skromného človeka a zrazu niekto povie opak. Moja kariéra sa blíži ku koncu a chôdza nie je futbal či tenis, že už nebudem musieť nič robiť. Všade som mal dvere otvorené a takýmto niečím sa môžu ľahko zavrieť a stanete sa nežiaducim.“ Priniesla vám kauza aj nejaké pozitíva? „Som človek, ktorý sa snaží vo všetkom hľadať dobré. Prvé leto po 17 rokoch som bol doma s rodinou. Tiež sa rozbieha na Slovensku Športová akadémia Mateja Tótha, takže som bol viac s jej členmi, motivoval ich športovať. Pred olympiádou v Riu som vyhlásil, že bude mojou poslednou. Otvorením tejto kauzy som si rok oddýchol, najmä fyzicky, a možno vydržím až do ďalšej olympiády v Tokiu. Ale je to hypotetické.“ Slovenský chodec nemal pozitívny dopingový test. Jeho prípad sa týka odchýlok v biologickom pase, v ktorom sa dlhodobo zaznamenávajú údaje o tele športovca. Odchýlky môžu, ale nemusia signalizovať porušenie dopingových pravidiel. Tóth odovzdal problematickú vzorku krvi dopingovým komisárom v máji 2016. Mal v nej príliš nízku hladinu hemoglobínu. Podľa dopingových komisárov to mohlo súvisieť s transfúziou krvi. Športovec si v takých prípadoch nechá odobrať vlastnú krv, aby mu ju tesne pred dôležitými pretekmi vrátili. Zvyšuje to výkonnosť. Tóth v auguste 2016 získal olympijské zlato, keď v Riu vyhral preteky na 50 km. IAAF ho na odchýlky v biologickom pase upozornila až po niekoľkých mesiacoch. Tóth informáciu zverejnil tento rok v júli. Bol dočasne suspendovaný a prišiel aj o majstrovstvá sveta v Londýne, kde mal obhajovať titul. Potom pripravoval svoju obhajobu, s ktorou predstúpil pred disciplinárnu komisiu Slovenského atletického zväzu v polovici augusta. Predložil sedem posudkov od expertov zo šiestich krajín. Disciplinárka si nechala vypracovať vlastné posudky. Všetky potvrdili, že Tóth sa neprevinil, preto zrušila jeho suspendáciu. Toto rozhodnutie ešte budú posudzovať IAAF a Svetová antidopingová agentúra. Majú na to 21 dní od doručenia rozhodnutia. Ak sa so stanoviskom slovenskej disciplinárky stotožnia, Tóth nedostane žiadny trest a bude môcť znova súťažiť. Ak budú mať výhrady, môžu sa odvolať na Športový arbitrážny súd. Ak by Tóthovi dokázali vinu, hrozil by mu dvojročný zákaz súťažiť a pravdepodobne by prišiel aj o zlato z Ria.


Šoumen Ken Block sa so svojou Fiestou vydal do púšte

V novom videu Terrakhana vymenil dym zo spálených gúm za oblaky prachu.

Rely pretekára Kena Blocka, ktorý sa vďaka svojim videám zo série Gymkhana stal hviezdou internetu, asi nie je treba nikomu predstavovať. Populárna séria má už deväť dielov. V tých navštívil všemožné lokality, či už jazdil bokom ulicami San Francisca, alebo sa naháňal so superšportmi v Dubaji. Všetky diely série však mali dve veci spoločné - jazdu šmykom a pálenie pneumatík. V novom videu s názvom Terrakhana sa však pálenie pneumatík nekoná. Block sa rozhodol štýl jazdy z týchto videí aplikovať v inej situácii, veľkomestá a spevnené povrchy vystriedal off-roadový areál Swing Arm City v púšti v americkom Utahu. Na pätnástich kilometroch štvorcových sa obvykle preháňajú adrenalínoví nadšenci na motokrosových strojoch alebo štvorkolkách, Block sa sem však rozhodol vydať s autom. Opäť sa tu stretávame s jeho Fordom Fiesta RX43, ktorý sme mohli vidieť vo videu Gymkhana 8. Zatiaľ čo v ňom na pozadí efektných kulís Dubaja trocha zanikal, v tomto videu sa stáva stredobodom pozornosti. Pod kapotou ostal motor s výkonom 600 konských síl, v oblasti podvozku však boli potrebné určité úpravy. Fiesta teraz sedí oveľa vyššie a obuté má rely pneumatiky určené na nespevnený povrch. Vo videu môžeme vidieť skutočne krkolomné kúsky, ktoré v jeho predošlých počinoch nemajú obdoby. Na jednom z kamenných útvarov, ktorý nazvali "knife edge", teda ostrie noža, ho delil iba kúsok od 30-metrového zrázu. Výsledkom je necelých päť minút akciou nabitého videa plného obrovských skokov, strmých skalných stien, a hlavne prachu, ktoré si môžete pozrieť nižšie.


Karel Gott odspieval prvý koncert po liečbe s veľkým úspechom

Spevák zopakoval komorný koncert, ktorý na rovnakom mieste mal už vo februári 2013.

PRAHA. Karel Gott je nazad vo forme. Dokázal to svojím pondelňajším komorným koncertom v Malostranskej besede v Prahe, kde bavil publikum zmesou pesničiek a historiek viac ako dve hodiny, informoval v utorok server iDnes.cz. Dostať sa na jeho prvý koncert po absolvovanej liečbe nádorového ochorenia bolo takmer nemožné, a to aj pre novinárov. Hoci išlo o verejne ohlásený koncert s predpredajom vstupeniek, do Malostranskej besedy sa zmestilo iba niečo viac ako sto poslucháčov. Podľa iDnes.cz si Gott v pondelok zopakoval komorný koncert, ktorý na rovnakom mieste mal už vo februári 2013. Sprevádzal ho kvartet Pavla Větrovca a medzi pesničkami sa veľa rozprávalo, čo publikum prijímalo s výbuchmi smiechu. Spevák si na koncert pozval niekoľko hostí: Ilonu Czákovú či Dashu, ktorá zaspievala Jacksonovu pieseň Man in the Mirror a spoločne s Gottom duet Je nebezpečné dotýkat se hvězd. S Michalom Davidom predstavil novinku Země vstává a Mira Žbirku si pozval na Adresáta neznámého. Nevynechal však ani svoje hity Lady Carneval či Trezor. Koncert "udýchal, uspieval i utancoval" sršiac energiou a publikum ho v závere odmenilo búrlivým potleskom postojačky.


Kríza s kontaminovanou ruskou ropu sa už takmer skončila

PETROHRAD. Kríza s kontaminovanou ruskou ropu sa takmer už skončila. Vyhlásil to v piatok ruský minister energetiky Alexander Novak na ekonomickom fóre v Petrohrade. Priemerná denná produkcia ropy v Rusku tento mesiac klesla na najnižšiu úroveň za tri roky po tom, čo kontaminovaná ropa zaplavila hlavnú exportnú trasu do Európy - ropovod Družba. Kontaminovaná ropa sa objavila v ropovode Družba v polovici apríla. Slovensko, Poľsko, Nemecko, Ukrajina, Bielorusko a ďalšie krajiny následne zastavili dovoz ruskej ropy, pretože obsahovala veľké množstvo organických chloridov, ktoré by mohli poškodiť rafinérske zariadenia. Ruský štátny monopol Transnefť v máji oznámil, že za kontamináciu ruskej ropy organickým chloridom boli zodpovedné firmu, ktoré ju ťažia.


Poľsko podľa Izraela popiera holokaust. Nový zákon je facka obetiam

Izraelský minister si myslí, že zákon popiera účasť Poľska na židovskom holokauste.

JERUZALEM. Viacerí poslanci izraelského parlamentu a politici už vyjadrili svoj hnev v súvislosti s hlasovaním hornej komory poľského parlamentu, ktorá vo štvrtok schválila kontroverzný zákon zavádzajúci trestnú zodpovednosť za výroky vnímané ako obviňovanie Poliakov zo spoluúčasti na nacistických zločinoch. Súčasťou zákona je aj trest väzenia za používanie slovného spojenia "poľské tábory smrti" či "poľské koncentračné tábory". V reakcii na jeho schválenie označil izraelský minister výstavby Joav Galant tento zákon za "popieranie holokaustu". Líderka frakcie strany Hnutie (ha-Tnua) v izraelskom parlamente, Cipi Livniová, označila konanie Poľska za "neprijateľné" a za "dve facky, a to židovskému národu a predsedovi vlády, ktorý vyhlásil, že s Poliakmi dosiahol dohodu" týkajúcu sa zmien v zákone. Halina Birenbaumová, ktorá prežila holokaust a je uznávanou izraelskou literátkou, označila nový poľský zákon za "šialenstvo". V rozhovore pre izraelský armádny rozhlas dodala, že zákon je "absurdný a neprimeraný tomu, čo sa tam skutočne stalo". Birenbaumová, ktorá je členkou Medzinárodného osvienčimského výboru, ďalej uviedla, že je znepokojená, pretože v Poľsku by ju mohli za tieto jej slová aj zatknúť. Izraelský minister dopravy Jisrael Katz zasa uviedol, že zákon predstavuje "popretie účasti Poľska na židovskom holokauste". Vyzval súčasne izraelského premiéra Benjamina Netanjahua, aby okamžite povolal izraelskú veľvyslankyňu v Poľsku na konzultácie do vlasti. Americké ministerstvo zahraničných vecí v noci na štvrtok - len niekoľko hodín pred hlasovaním - vyzvalo poľských senátorov, aby prehodnotili návrh kontroverzného zákona, ktorý vyvolal ostrý nesúhlas v Izraeli i židovských komunitách po svete. Hovorkyňa amerického rezortu diplomacie Heather Nauertová vo svojom vyhlásení tlmočila obavy z dôsledkov prijatia zákona pre vzťahy Spojených štátov s Izraelom. Hovorkyňa poukázala aj na to, že prijatie zákona by mohlo "narušiť slobodu slova a diškurz v akademickom prostredí". Poľská vláda ešte pred hlasovaním v dolnej komore parlamentu uviedla, že cieľom návrhu zákona je skoncovať s tým, aby bol poľský ľud alebo štát spoluobviňovaný z nacistických zločinov. Námestník poľského ministra spravodlivosti Patryk Jaki, ktorý zákon vypracoval, v tejto súvislosti pred senátormi zdôraznil, že Poliaci "musia svetu vyslať jasný signál, že nedovolia, aby sa na Poľsko útočilo". Podľa agentúry AP z Jakiho slov vyplynulo, že návrh zákona bol konzultovaný aj s Izraelom, ktorý nevzniesol žiadne námietky. Mnohí ľudia v Izraeli sú však podľa AP presvedčení, že tento krok Poľska je pokusom zbaviť sa obviňovania z úlohy, ktorú niektorí Poliaci zohrávali pri vraždení Židov počas druhej svetovej vojny. V súvislosti s najnovším sporom medzi Izraelom a Poľskom by sa tento týždeň mali v oboch krajinách zísť pracovné skupiny, aby začali o tejto záležitosti diskutovať. Podľa AP však nie je jasné, aký vplyv na zákon môžu tieto diskusie mať.


Francúzi zatkli údajných členov náborovej siete Islamského štátu

Medzi zatknutými osobami je aj bývalý väzeň z Guantánama.

PARÍŽ. Bývalý väzeň z americkej vojenskej väznice Guantánamo na Kube je medzi šiestimi ľuďmi patriacimi do údajnej džihádistickej náborovej siete, napojenej na teroristickú organizáciu Islamský štát (IS), ktorých v utorok zadržali vo Francúzsku. Informoval o tom zdroj z francúzskej justície. Medzi zatknutými podozrivými osobami sa nachádza aj Sabir Mahfouz Lahmar, ktorého prepustili z americkej väznice Guantánamo v roku 2009 po tom, čo Francúzsko súhlasilo, že ho prijme. Uviedol to nemenovaný predstaviteľ justície. Lahmar patril k šiestim Alžírčanom, zadržaným v Bosne v roku 2001 pre podozrenie z prípravy bombového útoku na veľvyslanectvo USA v Sarajeve. Bosniansky najvyšší súd ich neskôr zbavil obvinení, ale mužov zadržiavali celé roky na Guantáname. Bývalý francúzsky prezident Nicolas Sarkozy v apríli 2009 súhlasil, že bosnianskeho občana alžírskeho pôvodu Lahmara prijme. A Lahmar sa v ten rok neskôr prisťahoval do francúzskeho mesta Bordeaux. Podľa slov predstaviteľa francúzskej justície je 48-ročný Lahmar najstarší spomedzi štyroch mužov a dvoch žien, ktorých zatkli. Zdroj dodal, že nie sú žiadne náznaky, že skupina pripravovala útok. Päť podozrivých zadržala polícia v utorok v Bordeaux a jedného v Paríži.


Ľudia opäť vyšli do ulíc, desaťtisíce vyzvali Fica na odchod (minúta po minúte)

Minúta po minúte

Fica vyzvali na odchod

Stĺpček šéfredaktorky

Komentár

Deklaráciu nepodpísali

Ficov návrh

Kiskov návrh

Premiér chce rokovať

Ako môže skončiť kríza

O čo ide Špirkovi

Prokurátori o Špirkovi

Handzuš o situácii

Protest v Bratislave

Fotky SME

Fotky z celej krajiny

V centre Bratislavy sa uskutočnila najväčšia demonštrácia v ére samostatného Slovenska.

22:05 Minútu po minúte sme ukončili. Ďakujeme za pozornosť. 21:33 Masová účasť na piatkových zhromaždeniach na Slovensku ukazuje na veľmi napätú a vybičovanú situáciu v spoločnosti, zhodujú sa politológovia Juraj Marušiak a Michal Horský. Nie sme stratená generácia, ktorej na ničom nezáleží. "Ľudia v uliciach ukázali, že činnosť najsilnejšej vládnej strany neprispieva k upokojeniu nálad, verejnosť žiada hlavné personálne zmeny," konštatoval Marušiak. 21:12 Zhruba 300 ľudí rôzneho veku sa zišlo v Krupine. Mamičky s deťmi, dospelí či staršie ročníky prišli svojím potleskom vyjadriť súhlas s rečníkmi. Na pódiu vystúpil aj Jozef Lutter, ktorý mal rečniť v Bratislave, ale keďže pochádza z tohto okresu, rozhodol sa uprednostniť krupinské zhromaždenie. Lutter 23 rokov pracoval ako policajný vyšetrovateľ, neskôr bol ustanovený zástupcom riaditeľa odboru boja proti korupcii v Bratislave. Od roku 2012, keď vznikla NAKA, bola zriadená aj jednotka finančnej polície zaoberajúca prevažne daňovými podvodmi, kde zastával tiež funkciu zástupcu riaditeľa. Z polície však odišiel na vlastnú žiadosť - ako hovorí, s pocitom smútku a hnusu z politického zneužívania polície súčasným vedením. 21:10 Študenti Technickej univerzity vo Zvolene sa stretli už tretí deň za sebou. Nápis na stene auly hovoril za všetko: Nie je nám to jedno. "Nie sme stratená generácia, ktorej na ničom nezáleží," povedal študent Michal Filípek. 21:06 Odhaduje sa, že na pochode v Žiline sa zúčastnilo až 10-tisíc ľudí. Žilinský rodák, známy herec a zabávač Juraj „Šoko“ Tabaček v úvode prečítal list Jozefa Kuciaka, brata zosnulého Jána Kuciaka. Ten vyzval k popretiu ľahostajnosti a lenivosti ľudí, k tomu, aby si ľudia vytvárali vlastný úsudok, založený na faktoch, nie na neoverených informáciách a konšpiráciách. 20:42 Marko je študentom Gymnázia Milana Rúfusa v Žiari nad Hronom. Hoci má len šestnásť, rozhodol sa pomôcť ako dobrovoľník pri organizácii protestu vo svojom meste. Je to podľa neho vhodný spôsob, ako odkázať politikom, že ľudia chcú zmenu. "Chcel by som ostať žiť na Slovensku. Ale po tom, čo sa udialo, nie som rozhodnutý, či tu ostanem," reagoval na vraždu novinára Jána Kuciaka a jeho partnerky Martiny Kušnírovej. 20:27 Zhruba 2500 ľudí sa stretlo aj v Liptovskom Mikuláši. Nepáči sa nám atmosféra, ktorú ste v našej krajine rozšírili, nepáči sa nám prostredie, ktoré tu na Slovensku je," odkázal jeden z organizátorov Jiří Kolínsky. "Ako je možné, že v tejto krajine rovno pri vás sedeli ľudia priamo prepojení na mafiu. Ako je možné, ako ste dopustili, aby bolo v tejto krajine možné vraždiť novinárov, slušných ľudí?," pýtal sa. 20:23 Na trnavské Trojičné námestie sa prišlo postaviť za slušné Slovensko približne 2500 ľudí.  "Keď vás tu všetkých vidím, mám nádej v budúcnosť Slovenska," povedal Mark Donaldson, írsky pesničkár, ktorý už roky žije v Trnave. 20:06 Ľudia sa opäť stretli aj pred slovenskou ambasádou v Londýne. Aj tu sa štrngalo kľúčmi. 19:59 Zhromaždenie v Bratislave bolo pokojné, bez narušenia verejného poriadku či páchania inej trestnej činnosti. Informovala o tom polícia.  "Ďakujeme organizátorom a všetkým účastníkom zhromaždenia za to, že zachovali pokoj," povedal bratislavský krajský policajný hovorca Michal Szeiff. 19:53 Desiatky ľudí sa stretli aj vo švajčiarskom Berne. 19:46 Stovky ľudí vyjadrili v Žiari pokojne postoj k aktuálnemu dianiu. Žiadali nielen dôkladné a nezávislé vyšetrenie vraždy a ďalších káuz, ale aj novú vládu bez ľudí podozrivých z korupcie a z prepojenia na organizovaný zločin. 19:45 Pred Úradom vlády už ostalo len niekoľko desiatok ľudí, ktorí skandujú invektívy na premiéra Fica, jeho asistentku Máriu Troškovú aj Smer. K žiadnym incidentom pred sídlom premiéra neprišlo. 19:40 "Verím, že veci sa posunú a že sa všetko zmení k lepšiemu. Aby už nikto doma nemusel plakať nad rozliatou krvou svojich detí. Sú na mňa mnohé negatívne názory, ale to nepochopí nikto, len ten, kto to prežije. Neprajem to nikomu, nech všetky deti budú v poriadku," uviedla Zlatica Kušnírová, mama zavraždenej Martiny po prešovskom mítingu. 19:39 Prestaňte sa správať ako zbabelec, odkázal premiérovi gymnazista na bystrickom zhromaždení. Na Námestí SNP sa zišlo cez štyritisíc ľudí, zhromaždenie malo pokojný priebeh. Ľudia štrngali kľúčmi a volali: „Dosť bolo Fica.“ 19:29 Viac ako tritisíc nespokojných Turčanov sa podvečer zišlo v centre Martina, aby ukázali, že to, čo sa deje dnes na Slovensku, im nie je ľahostajné. 19:23 Za slušné Slovensko sa postavili aj ľudia v Prievidzi. Na Námestí slobody sa zišlo viac ako tisícpäťsto ľudí. 19:20  Ľudia v Košiciach vytiahli kľúče a za ich štrngotu skandovali: Dosť bolo Fica! Protestnú akciu ukončila štátna hymna. 19:16 Po skončení zhromaždenia na Námestí SNP sa pred Úradom vlády zoskupilo niekoľko stoviek ľudí. Účastníci protestujú pred sídlom premiéra Roberta Fica a kričia "Do basy!" a "Dosť bolo Fica". So sebou si priniesli transparenty, atmosféra je zatiaľ bez incidentov. 19:11 Na námestí v Leviciach po rokoch opäť štrngali kľúče. V centre mesta sa zišlo asi tisíc ľudí. 19:08 K iniciatíve sa pripojila aj Nitra. V dave sa objavili herci, profesori z oboch nitrianskych univerzít, športovci i mestskí poslanci. Novinári zahliadli napríklad aj krajského šéfa polície, ktorý bol v civile. 19:05 „Ani menšie mestá ako Topoľčany by nemali byť výnimkou v boji za správnu vec. Práve v tejto chvíli spolu s nami vyšli na námestie stovky, dokonca tisíce ľudí, lebo my všetci sme znepokojení zo situácie na Slovensku. Je čas povedať nie. Máme právo žiadať od kompetentných odpoveď, či to muselo zájsť až tak ďaleko, že museli byť zavraždení dvaja mladí nevinní ľudia. Investigatívny novinár Ján Kuciak, ktorý chcel svojou prácou urobiť zo Slovenska slušnú, spravodlivú krajinu, za čo so svojou snúbenicou zaplatili životmi. Ja sa teda pýtam. Chceme žiť v krajine, kde sa opakuje história a máme sa báť o vlastné životy a životy našich detí?,“ povedal Pavol Ewžen Adamkovič, spoluorganizátor protestu v Topoľčanoch. Podľa odhadov prišlo na námestie v Topoľčanoch viac ako 700 ľudí. 19:01 Zhromaždenie sa konalo v piatok aj v Bruseli.  18:55 Takmer 800 Oravcov sa postavilo za slušné Slovensko v Námestove. Dožadovali sa pravdy a lásky a odsúdili tých, ktorí šíria lož a nenávisť. "Nedáme sa kúpiť. Budeme slobodne žiť, slobodne tvoriť a slobodne hovoriť. To, že sme tu a teraz na tomto mieste, je toho dôkazom." 18:45 Asi tritisíc ľudí prišlo na námestie v Trenčíne. "Som tu za seba, za svoju rodinu, za slušné Slovensko. Nie je nám jedno, čo sa deje. Mladí nevinní ľudia boli zavraždení. Plakala som, bola som smutná a nahnevaná z toho, čo sa im stalo. Som matka troch detí, neviem si ani predstaviť, čo prežívajú rodičia Janka a Martinky. Kto mi odpovie na otázku, prečo sa to stalo? Kto je za to zodpovedný?," privítala ľudí na námestí organizátorka Mária Galánková Janíčková. 18:43 V Košiciach hovorí Michal Havran: "Niekto nechal popraviť dvoch mladých ľudí a urobili to kvôli hodinkám a tendrom, toto nie je politická kauza, z ktorej sa dokáž dostať, toto je poprava dvoch mladých ľudí v ich vlastnom dome. Oni nedokážu pochopiť, že najnižšou cenou za ich vraždu je ich odchod." 18:40 V Prahe si demonštranti, ktorí sa zišli pred budovou veľvyslanectva Slovenska, priniesli aj transparenty so slovami: "Za naše deti, ktoré hľadajú pravdu za mamy." 18:29 "Na námestie nás prišlo bojovať za Janka a Martinku 10-tisíc ľudí, môžu nás ignorovať?" znie z pódia od prešovských organizátorov. 18:16 Dav v Poprade kladie sviečky k pamätníku Jozefa Bonka. V pokojnej atmosfére sa rozchádzajú do svojich príbytkov. 18:09 Dosť bolo Fica, kričia ľudia na záver. Protest sa pomaly končí, ľudia sa rozchádzajú. Organizátori vyzývajú na pokojný záver protestu. "Prosíme vás v pokoji sa rozíďte, sme za slušné Slovensko." Ľudia sú trochu sklamaní z toho, že sa protest už skončil. Očakávali, že bude trvať dlhšie. 18:05 Juraj Benetin z kapely Korben Dallas spieva štátnu hymnu. 18:02 Ľudia v Bratislave sa sťažujú, že nefunguje mobilný signál ani internet. Mobilné siete nezvládajú nápor. 18:03 "Som tu preto, prečo asi všetci. Nepáči sa mi táto vláda," povedal 42-ročný Maroš Ondro. Upozornenia ohľadom bezpečnosti sú podľa neho na mieste, ale zatiaľ je podľa neho protest v Bratislave pokojný. "Sú tu rodičia s deťmi, starí ľudia," povedal Ondro. 17:59 Bývalý arcibiskup Róbert Bezák nevidí rozhnevaných, ale odhodlaných ľudí. Pozdravil Bugára, Žitňanskú, Kresáka a Šebeja, ktorým dal svoju dôveru. "Pozdravujem ich. Nech rozmýšľajú," povedal Bezák. Pýtal sa, či guľka do hlavy a srdca bolo posolstvo pre ostatných, aby sme sa nestarali. 17:57 Ako prvý z rečníkov v Košiciach vystúpi katolícky kňaz Peter Gombita. Stále sa čaká, kým prídu aj ostatní protestujúci. 17:51 Všetky prístupové cesty k Námestiu SNP sú blokované autobusmi. Pri Kamennom námestí ho museli presúvať ďalej, aby sa tam ľudia nemuseli tlačiť. Na mieste je zhruba 40-tisíc ľudí.  17:49 Na proteste v Považskej Bystrici sa zišlo asi sedemsto ľudí.  17:48 Dav na bratislavskom námestí drží minútu ticha, organizátori čítajú vyhlásenie matky zavraždeného Jána Kuciaka.  "Guľku do srdca dostala celá naša rodina," povedala sestra zavraždeného novinára s tým, že nevedela, či má ostať pri rodičoch alebo prísť. "Som rada, že ste tu a že vám to nie je jedno. Ani Martinke a Jankovi to nebolo jedno," povedala. Vyzvala, aby boli ľudia na zhromaždení slušní a nenechali sa vyprovokovať. Zúčastneným sa poďakovala v mene svojej rodiny aj rodiny Martiny Kušnírovej. Organizátori následne pripomenuli svoje požiadavky - vyšetrenie vraždy za účasti medzinárodných vyšetrovateľov a novú dôveryhodnú vládu, v ktorej nebudú ľudia podozriví z prepojenia na organizovaný zločin. 17:47 Tisícový dav v Poprade štrngal kľúčmi a kričal "Dosť bolo Fica!" 17:46 To, ako Slovensko vyzerá, to, čo si o nás myslia v Európe, je vizitkou vlády. Dosť bolo skutkov, ktoré sa nestali. Na Námestí SNP v Bratislave to uviedla opatrovateľka v Rakúsku Bibiana Kudziová. Počas prejavu Diany Majdákovej, ktorá prehovorila za nezávislé kultúrne centrá a inštitúcie, ľudia začali skandovať "Hanba!" 17:45 Zaplnená je aj Poštová ulica od Obchodnej smerom k Námestiu SNP. Cez dav sa predieral starší muž "Ja by som iba chcel ísť do Billy, ale neviem, ako sa tam dostanem." 17:44 Pochod sa vrátil k pódiu na Dolnej bráne s pokrikom: Vrahovia do basy! Naopak, začiatok pochodu košickou Hlavnou sa niesol v atmosfére ticha. 17:43 Aj na piešťanskom Námestí Slobody sa uskutočnilo zhromaždenie Postavme sa za slušné Slovensko. Nieslo sa v podobnom duchu ako pred týždňom. Na námestí bolo do 150 ľudí, tí priebežne prichádzali a odchádzali. 17:40 V Poprade prehovoril ochranár a filmár Erik Baláž. Hovorí o chorom štáte. Po ňom organizátor číta list od brata Jana Kuciaka Jozefa. Píše v ňom ako ho Ján vo všetkom držal nad vodou a tiež o tom, ako každé ráno rodičov vidí v slzách. Prosí ľudí, aby sme boli lepší a aby sme sa vybrali cestou pokojnej zmeny. 17:38 Michalovčania spievajú hymnu pri symbole štátnej moci v meste - Okresnom úrade. Odhadom organizátorov sa zhromaždenia zúčastnilo zhruba tisíc ľudí. Dav sa pomaly v pokoji rozchádza. Aj pochod v Poprade prebieha v absolútnom pokoji.  17:37 Na prešovskom námestí je podľa odhadov približne 6-tisíc ľudí. Ľudia počas piesne Karla Kryla začínajú symbolicky štrngať kľúčmi. 17:35 "Som tu preto, lebo mi nie je jedno, čo sa deje v spoločnosti a pretože mafia nebola nikdy tak blízko Úradu vlády," povedal 25-ročný Andrej Žlnka z Bratislavy. Na proteste sú aj matky s malými deťmi. 17:33 Ľudia na Námestí SNP sa napriek konšpiračným teóriám a rečiam o bezpečnostnom riziku správajú umiernene. Priniesli si množstvo transparentov, ktoré sú namierené proti Smeru a jeho predstaviteľom, pripomínajú si smrť Jána Kuciaka a jeho partnerky alebo povzbudzujú prokuratúra Vasiľa Špirka. "Sme strašne radi, že sa nám darí držať toto zhromaždenie pokojne a bez výtržností," povedal jeden z organizátorov. "Dosť bolo Fica," skanduje dav. 17:29 Námestie SNP je zaplnené až po Manderlák, je na ňom viac ako 10-tisíc ľudí. Pri Manderláku veľmi nie je počuť rečníkov. Občas dokričal iba Vladimír Crmoman z Nových školských odborov. Hovoril, že ľudia sa nesmú vzdať a majú v protestoch vydržať. 17:28 Jozef, mladší brat Jána Kuciaka, napísal protestujúcim v Prešove list. "V prvom rade sa vám chcem poďakovať za to, že ste si našli čas. Chcem vás vyzvať, nebuďte ľahostajní k tomu, čo sa okolo nás deje. 17:27 Za všetko môže Soros, smeje sa na bratislavskom proteste staršia pani z Ficových slov. 17:22 Zlatica Kušnírová, mama zavraždenej Martiny, ďakuje všetkým, ktorí sa na prešovskom námestí zišli. "Veci sa pohnú až vtedy, keď sa do toho oprú médiá. Nikto mi to nediktuje," hovorí. Pri vyšetrovaní má viaceré pochybnosti, ktoré už boli spomínané v médiách. "Ja im nedám pokoj a všetkých vás prosím, aby ste ma podporili..." Zaznel obrovsky potlesk. 17:20 "Nepoznáme páchateľa, ale vieme, že extrém v tejto krajine nie je len Kotleba. Slovensko je dnes unesený štát," povedal vo svojom prejave v Bratislave novinár Štefan Hríb. 17:19 Ľudia žiadajú slušné Slovensko v Trnave. 17:18 Prešovčania si uctili minútou ticha tragickú smrť zavraždených Jána Kuciaka a Martiny Kušnírovej. Príhovor má Martinina mama. 17:11 Svoju nespokojnosť prišlo priebežne vyjadriť do košického centra asi tritisíc ľudí a ďalší stále prichádzajú. 17:06 Zhromaždenie sa koná aj v Brne. 17:00 Bratislavské Námestie SNP je plné, protesty sa začínajú.  16:58 Chvíľu pred oficiálnym začiatkom protestu prúdia na Námestie SNP ľudia. Postupne obsadzujú aj priestor vedľa Starej tržnice, na Námestí je už viac ako päťtisíc ľudí. Prišli aj študenti vysokých škôl, niesli transparenty s nápisom "Platí ma mama". Je to narážka na Ficove podozrenia z toho, že protesty sú podporované zo zahraničia. 16:55 Redakcia Korzára pokrýva aj zhromaždenia na východe Slovenska. Minútu po minúte môžete sledovať tu.  16:47 Vo väzniciach, ktorým prostredníctvom emailu anonym pohrozil umiestnením výbušniny, sa bomba nenašla. 16:45 Na bratislavskom Námestí SNP je 15 minút pred začiatkom protestu už minimálne tisíc ľudí. Doprava je odklonená a prístupové cesty sú ohradené policajnými autami a vozidlami MHD. 16:43 Slovenská vláda by sa mala zaoberať podozreniami z prílišnej blízkosti niektorých jej pracovníkov k organizovanému zločinu. Pred novinármi to uviedla predsedníčka Výboru pre kontrolu rozpočtu Európskeho parlamentu Ingeborg Grässle, vedúca delegácie poslancov EP, ktorá navštívila Slovensko. 16:31 Premiér Fico sa pred protestmi bojí dlažobných kociek pri Úrade vlády. A internet ho zahádzal vtipmi. 16:13 Exminister obrany Martin Glváč (Smer) nepozná a nikdy sa nestretol s Katarínou B., ktorá má byť podľa Matoviča družkou zavraždeného kontroverzného podnikateľa Jozefa Mišenku. "Pán Matovič je klamár, on sám nevie, kde má účtovníctvo od vlastnej firmy a podľa neho minister obrany v rezorte s viac ako 20.000 ľuďmi, má poznať manželov, partnerov, predchádzajúcich aj zomretých a to u každého zamestnanca," uviedol Glváč 16:38 V Košiciach sa už schádzajú účastníci protestu. Moderátor ich víta. 16:03 Činohra SND podporí zhromaždenie Za slušné Slovensko. Vedenie divadla posúva začiatok predstavenia Úpadok amerického impéria na 20:00 hod. 15:40 Študenti vyhlasujú koniec letargie na univerzitách. V takejto atmosfére cítia, že nemôžu mlčať, a preto založili študentskú iniciatívu #niejenamtojedno. 15:12 Delegácia z europarlamentu si uctila pamiatku zavraždeného Jána Kuciaka a jeho snúbenice na mieste činu v obci Veľká Mača. 15:06 "Bohvie ako to bolo naozaj, neverím mu ani nos medzi očami," povedal líder SaS Richard Sulík o dlažobných kockách, ktoré sa podľa premiéra našli v kríkoch pred Úradom vlády. Vníma to ako zastrašovanie ľudí. Sulík takisto dodal, že Fico už nemá dnes čo ponúknuť. Nespokojnosť podľa neho pramení z dlhej histórie nevyšetrených káuz. Ľudí takisto vyzval, aby prišli na námestia a pokojne vyjadrili svoj názor. 14:38 „Naše spoločné posolstvo zaznelo jasne,“ vyhlásil premiér Fico po rokovaní s Kiskom a Dankom. "Máme jedno jediné spoločné želanie a to, aby bol v spoločnosti pokoj,“ povedal s tým, že nie je čas ťahať sa za slovíčka. Podstatný je podľa premiéra výsledok a ten je jasný. To, že traja ľudia môžu mať rôzne názory, považuje za prirodzené. Ďalej informoval o tom, že cez víkend bude rokovať o situácii s koaličnými partnermi. "Cez víkend sa s koaličnými partnermi dohodneme na konkrétnych krokoch, o výsledku budem potom informovať prezidenta," povedal Fico.  Ľudí, ktorí sa chystajú na zhromaždenia vyzval, aby sa nenechali uniesť provokáciami. 14:12 Starostlivosť o bezpečnosť armády zveril v roku 2012 súčasný predseda poslaneckého klubu Smeru Martin Glváč do rúk družky Kataríny B. dnes už zavraždeného mafiána Jozefa Mišenku. Informoval o tom Igor Matovič. Podľa neho mala na starosti zabezpečovacie systémy armádnych objektov, kamerové systémy, čítačky kariet, integrovaný zabezpečovací systém všetkých armádnych objektov na Slovensku. "Dnes vieme, že armádnu bezpečnosť má zverenú v rukách družka mafiána. Môže ešte viac niekto demontovať štát, ako to urobil Robert Fico?" pýtal sa. 14:10 Pokojný protest nie je prevrat. Ak ľudia prejavujú svoju úprimnú frustráciu z toho, že nenachádzajú stopy morálnej zodpovednosti po vražde novinára, to nie je konšpirácia.  Píše šéfredaktorka SME Beata Balogová.  14:02 Občianske združenie Slovensko.Digital verí, že orgány činné v trestnom konaní prešetria podozrenia z korupcie pri IT nákupoch v rezorte ministerstva vnútra, na ktoré upozornil prokurátor Špirko. 13:59 "Keby som ho za toto sekol, tak prvý visím na kandelábri," odpovedal Čižnár na otázku, či čaká Špirka za jeho vystúpenie ďalšie disciplinárne konanie. 13:43 "Informácie, ktoré on včera povedal, sa preverujú. Tam bol problém, akým spôsobom to získal. Porušil viacero predpisov," komentoval Čižnár vystúpenie prokurátora Úradu špeciálnej prokuratúry Vasila Špirka. " Spôsob akým to povedal, je dosť neštandardný. Prečo to povedal teraz?" hovorí Čižnár o Špirkovi. Špeciálny prokurátor Dušan Kováčik sa k Špirkovi nechce vyjadrovať. "Svoj názor môžem mať, ale rozhodnutie musím rešpektovať," povedal o rozhodnutí disciplinárnej komisie, ktorá Špirka očistila spod obvinení z pochybného konania pri riešení podozrení voči ministrovi Kaliňákovi a exministrovi Počiatkovi. "Keď niekto si urobí súkromný brífing v pracovnej dobe, prinajmenšom porušil príkaz generálneho prokurátora," dodal Kováčik ku kauze Špirko. 13:35 „Od minulého týždňa sa zásadne zmenila atmosféra v celej našej krajine. Ohavná vražda otriasla celým Slovenskom,“ začal svoje vyhlásenie prezident Kiska. Zopakoval, že je potrebné rýchlo začať proces k návratu dôvery občanov voči štátu. Prezident hovorí, že na ním navrhovanú deklaráciu nedostal žiadne pripomienky, no napriek tomu sa na znení nezhodli. „Považujem za nekorektné, že na stretnutie prišli s vlastným návrhom, s ktorým som nemohol súhlasiť.“ Kiska pozval v pondelok na rokovanie vládne strany. Všetkých ľudí, ktorí sa zúčastnia večerných protestov vyzýva, nech sa správajú slušne. "Nech je slušné Slovensko naozaj slušné." 13:28 "Keď prokurátor dostane spis a nechýba mu tam výsluch podozrivého, to som ešte nevidel," povedal Čižnár v súvislosti s predčasným odmietnutím Kuciakovho trestného oznámenia pre vyhrážky zo strany Mariána Kočnera. 13:22 Taliani majú záujem vytvoriť spoločný tím v rámci vyšetrovania ekonomickej trestnej činnosti, "ktorá tu páchaná bola. Nehovorme, že nebola", hovorí Čižnár. "Hovoril som so šéfom tajnej služby. Poprosil som ho aby nám zaslal všetky informácie (týkajúce sa údajnej ekonomickej trestnej činnosti v kauze Vadala, pozn. red.), ktoré nešli cez nás. Cez nás išla iba jedna a bolo to dávno," konštatoval generálny prokurátor. Zároveň chce preveriť, ako s informáciami SIS naložila polícia. 13:17 "Boli mierne nezhody, ktoré boli vyriešené," povedal Čižnár k spolupráci s talianskymi vyšetrovacími orgánmi. Taliani podľa neho majú veľké spektrum informácií. "Je to množstvo dát, ktoré sa vyhodnocujú." 13:11 Generálny prokurátor Jaromír Čižnár nie je spokojný s aktuálnym stavom vyšetrovania vraždy novinára Jána Kuciaka a jeho snúbenice. K posunu podľa neho zatiaľ nedošlo. Špeciálny prokurátor Dušan Kováčik tvrdí, že verzií vo vyšetrovaní vraždy je stále niekoľko. "Nerád by som išiel do detailov," dodal. 12:51 Stretnutie na Bratislavskom hrade sa skončilo. Traja najvyšší ústavní činitelia sa napokon nedohodli na spoločnom znení dokumentu, ktorým by reagovali na súčasnú situáciu po vražde. Oznámil to Danko s tým, že všetci traja majú želanie, aby v spoločnosti bol zachovaný pokoj. 12:48 Premiér Fico priniesol na stretnutie vlastný návrh memoranda, ktorý sa líši od textu prezidenta. Nie je v ňom napríklad veta o tom, že politici nebudú okolo protestov šíriť konšpiračné teórie, ani ich inak dehonestovať. 12:23 Bratislavský hrad je uzatvorený a médiá musia čakať pri soche Svätopluka. Ochrankári stojaci v bráne otáčajú aj turistov. Hovoria, že hrad bude zavretý minimálne dve hodiny. 12:22 Sloboda prejavu a sloboda zhromažďovania sú chránené ústavou. V demokratickej spoločnosti sú štátne orgány a ich predstavitelia povinní tieto práva plne rešpektovať a napomáhať ich uplatňovaniu, píše vo vyjadrení ombudsmanka Mária Patakyová. 12:04 Na Bratislavskom hrade sa začalo rokovanie najvyšších ústavných činiteľov.  11:50 Organizátori bratislavského podujatia Za slušné Slovensko vyzývajú všetkých ľudí, ktorí sa akcie zúčastnia, aby rešpektovali pokyny organizátorov a polície. "Ak by boli ľudia svedkami provokácií, prosíme ich, aby sa do nich nezapájali, ale ihneď sa obrátili na organizátorov alebo políciu. Polícia poskytuje organizátorom úplnú súčinnosť a pomoc," hovoria organizátori. 11:49 Premiér informoval, že Bezpečnostnú radu zvolali v súvislosti s pripravovanými protestmi. "Plne rešpektujem právo každého občana zhromažďovať sa,“ vyhlásil. „Máme však veľa informácií o možných útokoch a my sme prešli všetky informácie, ktoré máme,“ povedal. Pravdepodobnosť útokov na verejné budovy je podľa premiéra veľká. „Pred Úradom vlády sme zachytili kopy kamenných kociek, sú schované v kríkoch,“ vyhlásil tiež Fico. O pol jedenástej pred Úradom vlády ani na blízkom námestí žiadne dlažobné kocky neboli. „Počkáme si, ako zhromaždenia prebehnú. Je to mimoriadna situácia, na ktorú sme museli reagovať,“ doplnil. 11:36 Ako prví pochodovali za slušné Slovensko ľudia v austrálskom Sydney. 11:33 Minister zdravotníctva Tomáš Drucker (nominant Smeru) potvrdil, že medzi priateľmi na Facebooku mal Antonina Vadalu, avšak nepozná ho osobne. "Snažil som sa vždy, keď som si schvaľoval priateľov, pozrieť sa, či tam nie sú nejaké prejavy xenofóbie alebo násilnosti. Nepamätám si, pri akej príležitosti sa mi pán Vadala dostal medzi priateľov na Facebooku," povedal Drucker. Podotkol, že keď bol na jeho osobu upozornený, z priateľov si ho vymazal. O Kaliňákovi povedal, že jeho skúsenosť s ministrom nikdy nebola zlá. Minister podľa vlastných slov zostáva na svojom poste, vyjadrenia premiéra týkajúce sa miliardára Sorosa komentovať nechcel. 11:24 Generálny prokurátor Jaromír Čižnár bude mať brífing o 13:00 hod.  11:12 Začína sa rokovanie Bezpečnostnej rady, prišli aj premiér Fico a minister vnútra Kaliňák. O 12:00 sa má Fico stretnúť na Bratislavskom hrade s prezidentom Kiskom a predsedom parlamentu Dankom. Po skončení rokovania rady bude mať premiér vyhlásenie. 10:59 Brífingy ohlásila na piatok SaS aj OĽaNO. 10:44 Traja najvyšší ústavní činitelia by sa mali zaviazať, že v rámci svojich právomocí zabezpečia úplnú nezávislosť a nestrannosť vyšetrovania zločinu vraždy novinára a jeho snúbenice aj všetkých súvisiacich trestných činov a verejné protesty občanov nebudú nazývať pokusom o prevrat riadeným zo zahraničia a šíriť okolo nich konšpiračné teórie.  Uvádza sa to v návrhu deklarácie, ktorú na piatkovom stretnutí s predsedom parlamentu Andrejom Dankom (SNS) a premiérom Robertom Ficom (Smer) žiada podpísať prezident Andrej Kiska. Prečítajte si celé znenie navrhovanej deklarácie. 10:33 Poslanec Martin Fedor (klub Most-Híd) si nevie predstaviť zotrvanie v koalícii, ak nebude zmena na poste ministra vnútra. Bez splnenia tejto požiadavky, na ktorej trvá Most-Híd, si nevie predstaviť pokračovanie funkčnej vlády. 10:17 V piatok ráno dostali všetky väznice na Slovensku hlásenie o umiestnení bomby. Výhražná správa im prišla emailom. 10:12 O 11:00 hod. sa začne na Úrade vlády rokovanie Bezpečnostnej rady.  10:07 Prezident Andrej Kiska doručil návrh spoločnej deklarácie predsedovi parlamentu Andrejovi Dankovi a predsedovi vlády Robertovi Ficovi, ktorá by mala pomôcť vrátiť ľuďom pocit dôvery vo vlastné inštitúcie a schopnosť štátu zabezpečiť spravodlivosť. Prezident ocenil, že predseda národnej rady privítal túto deklaráciu. Keďže neprišli žiadne pripomienky, prezident v piatok pôjde na Hrad a očakáva podpísanie spoločného vyhlásenia. 10:00 Bratislavu možno čakajú najväčšie protesty od roku 1989.


Procházka už nechce byť sudcom v Luxemburgu, požiadal o stiahnutie nominácie

Kandidatúru bývalého predsedu Siete schválila vláda v septembri 2016.

BRATISLAVA. Bývalý líder Siete Radoslav Procházka už nechce byť sudcom Všeobecného súdu Európskej únie a požiadal vládu, aby stiahla jeho nomináciu. Informuje o tom portál hnonline.sk. "Dovoľte, aby som Vás touto cestou požiadal o stiahnutie návrhu na moje menovanie za sudcu Všeobecného súdu Európskej únie. Nakoľko tento návrh je vo výlučnej dispozičnej sfére vlády Slovenskej republiky a ja sám nemám možnosť ho vziať späť ani s ním inak disponovať, dovoľujem si o to požiadať Vás, resp. vládu Slovenskej republiky," napísal Procházka premiérovi Robertovi Ficovi (Smer) podľa hnonline.sk. Portál pripomína, že kandidatúru Procházku na post sudcu v Luxemburgu odklepla vláda 29. septembra 2016. Ešte predtým prešiel hlasovaním Súdnej rady. Súdna rada dostala na začiatku januára diplomatickou cestou písomné stanovisko poradného výboru Rady EÚ, ktorý vydal v decembri 2016 ku kandidatúre Procházku negatívne stanovisko.


Jemen pozastavil očkovaciu kampaň proti cholere

Vláda tento krok zdôvodnila priveľmi nízkou účinnosťou.

ŽENEVA. Jemenská vláda pozastavila očkovaciu kampaň proti cholere a zdôvodnila tento krok jej priveľmi nízkou účinnosťou. Epidémia infekčného ochorenia, ktorá zasiahla fakticky už všetky provincie krajiny na Arabskom polostrove, si vyžiadala medzičasom životy viac ako 1700 infikovaných z celkového počtu okolo 330-tisíc ľudí sužovaných príznakmi cholery. Informoval o tom v piatok v Ženeve hovorca Svetovej zdravotníckej organizácie Christian Lindmeier. Podľa jeho slov bolo očkovacie sérum účinnejšie v provinciách, v ktorých zdravotníci zaregistrovali menší počet podozrivých ochorení. Epidémiu súčasných rozmerov však už nemožno "udržať na uzde" pomocou očkovania, dodal. Hovorca pripomenul, že doterajšie skúsenosti naznačujú, že očkovanie, s ktorým sa začne už v čase šírenia ochorenia, nemá takmer žiadny alebo žiadny vplyv na spomalenie jej rozširovania alebo jej likvidáciu. V júni síce WHO odporučila vláde v Jemene, aby sa pokúsila proti cholere zabojovať práve očkovaním populácie a v rámci toho poskytla sérum na milión preventívnych očkovaní, avšak v pondelok jemenská vláda informovala svetovú organizáciu, že pri súčasných rozmeroch epidémie už očkovanie nemá zmysel. Situácia ďalej zhoršuje mimoriadne zlý stav tamojšieho zdravotníctva, oslabeného občianskou vojnou. O chorých sa vie postarať v súčasnosti iba necelých 45 percent nemocníc, ale aj v nich sú značné problémy, chýbajú liečivá, zdravotnícky materiál i personál.


Koncern Aramco chce viac investovať do rafinácie a petrochémie

Saudský štátny ropný koncern Aramco si chce zabezpečil nové trhy.

RIJÁD. Saudský štátny ropný koncern Aramco plánuje zvýšiť investície do rafinácie a petrochémie, aby si zabezpečil nové trhy. Zvyšovanie predaja chemických produktov považuje za kľúčové v rámci svojej stratégie zníženia rizík, ktoré prináša spomaľovanie dopytu po rope. Aramco, najväčší svetový producent ropy, rozširuje svoju globálnu stopu posilnením kapacity svojich závodov pred prvou verejnou ponukou akcií (IPO) na budúci rok, ktorá má byť najväčšia v histórii IPO. Okrem toho štátny ropný gigant investuje miliardy do nových projektov v Číne, Indii a Malajzii. Jeho cieľom je dokončiť dohody o nových partnerstvách ešte v tomto roku. Aramco plánuje zvýšiť svoju rafinačnú kapacitu na 8 miliónov až 10 miliónov barelov (1 barel = 159 litrov) denne zo súčasných približne 5 miliónov barelov/deň. A chce zdvojnásobiť výrobu petrochemických produktov do roku 2030. Aramco v súčasnosti vyťaží približne 10 miliónov barelov ropy denne. Stratégia koncernu je jednoduchá, chce spracovať prevažnú časť svojej produkcie ropy a stať sa svetovým lídrom v oblasti petrochemických výrobkov do roku 2040, uviedlo vedenie koncernu. Pre dosiahnutie týchto cieľov vstúpilo Aramco do spoločného podniku s tromi indickými rafinériami a získalo v ňom 50 percentný podiel. Za 44 miliárd USD (37,33 miliardy eur) postavia novú rafinériu s kapacitu 1,2 milióna barelov ropy denne na západnom pobreží Indie. Aramco pracuje aj na zabezpečení partnerstva so spoločnosťou Abu Dhabi National Oil Co. (ADNOC). Bolo by to prvé spojenie dvoch arabských štátnych ropných firiem do nadnárodného podniku. Aktuálne dokončujú memorandum o porozumení, ktoré bude zahŕňať určité obchodné princípy medzi nimi. Chcú ho mať hotové ešte v tomto roku. Okrem Indie má Aramco 50 percentný podiel v projekte RAPID malajzijskej spoločnosti Petronas. Aramco dúfa, že mu to pomôže získať dominantné postavenie pri dodávkach ropy do Indie a Malajzie, dvoch z najrýchlejšie rastúcich ropných trhov na svete, po Číne, ktorá má ešte väčší rastový potenciál. Aramco preto v Číne skúma tri samostatné rafinérske a petrochemické projekty. (1 EUR = 1,1788 USD)


Cez víkend sa vyskytnú dopravné obmedzenia na bratislavskom obchvate

Dôvodom bude preprava nosníkov na stavbu D4 križovatka Jarovce.

BRATISLAVA. Vodiči sa musia pripraviť v piatok (11. 10.) a v sobotu (12. 10) na dopravné obmedzenia v určitých úsekoch na D4 a D1. Informovalo o tom Krajské riaditeľstvo Policajného zboru v Bratislave na sociálnej sieti V piatok bude v čase od 18.00 h do 3.00 h uzatvorená vetva D4 od hraničného priechodu Jarovce - Kittsee v smere na Jarovce. Cesta bude zatvorená z dôvodu neplánovanej dodávky nosníkov na stavbu D4 križovatka Jarovce. "Premávka v tomto čase bude riadená prenosným dopravným značením bez prítomnosti dopravnej polície," uviedla bratislavská polícia. V sobotu bude od 22.00 h do 3.00 h úplná uzávierka zjazdovej vetvy z D1 Trnava, od Petržalky, na Bajkalskú ulicu. Dôvodom je rekonštrukcia mosta v križovatke Prievoz v smere od Slovnaftskej ulice. Premávka bude na tomto úseku riadená dopravnou políciou. "Vodičov žiadame, aby pri prejazde uvedenými úsekmi zvýšili svoju pozornosť, trpezlivosť a riadili sa pokynmi polície," uvádzajú policajti.


Dubovcová a Štrbová druhý zápas za deň nezvládli. Boj o olympiádu však pokračuje

V prípade výhry mohli priamo postúpiť do osemfinále.

BRATISLAVA. Slovenské reprezentantky v plážovom volejbale Andrea Štrbová s Natáliou Dubovcovou prehrali vo štvrtkovom druhom vystúpení v E-skupine na "štvorhviezdičkovom" turnaji World Tour v Moskve s japonským duom Megumi Murakamiová a Miki Košikawová 1:2 na sety (-16, 10, -12). Nenadviazali tak na dopoludňajší triumf nad rakúskou dvojicou Katharina Schützenhöferová a Lena Plesiutschnigová 2:0 na sety (19, 19). Víťazstvo nad Japonkami by Slovenky posunulo priamo do osemfinále. Nemusia však smútiť, keďže už pred druhým duelom skupinovej časti mali slovenské reprezentantky istú miestenku v 1. kole vyraďovacej fázy tohto dôležitého turnaja z pohľadu postupu na budúcoročné olympijské hry v Tokiu. Mená súperiek pre 1. kolo vyraďovačky sa Slovenky dozvedia v piatok ráno po skončení programu základných skupín.Japonky si hneď v úvode zápasu vytvorili solídny náskok (4:0), ktoré Slovenky dokázali zmazať (5:5). V neskoršom priebehu prvého setu však dovolili Japonkám opäť "odskočiť". Tie viedli 11:8 aj 17:12 a nakoniec doviedli set do víťazného konca. V druhom dejstve sa priebeh stretnutia zmenil o stoosemdesiat stupňov. Slovenské hráčky v ňom od začiatku vyhrávali a napokon v ňom triumfovali o priepastných jedenásť bodov (21:10). Dobre vstúpili aj do rozhodujúceho tajbrejku, ale náskok 7:4 neudržali. Japonky vydareným úsekom hry dokázali otočiť skóre vo svoj prospech a nakoniec získali pre seba tretí set v pomere 15:12. Andrea Štrbová, Natália Dubovcová (SR-12) - Katharina Schützenhöferová, Lena Plesiutschnigová (Rak.-21) 2:0 (19, 19)Sanne Keizerová, Madelein Meppelinková (Hol.-5) - Megumi Murakamiová, Miki Košikawová (Jap.-28) 0:2 (-22, -18)Megumi Murakamiová, Miki Košikawová (Jap.-28) - Andrea Štrbová, Natália Dubovcová (SR-12) 2:1 (16, -10, 12)


V Bratislave a okolí hlásia vodiči hustú hmlu, tvoria sa aj ranné kolóny

BRATISLAVA. V Bratislave a jej okolí hlásia vodiči aktuálne hustú hmlu. V hlavnom meste sa začínajú tvoriť aj ranné kolóny. Informuje o tom Zelená vlna RTVS a Stella centrum. Hustá hmla sa vyskytuje v Bratislave a v okolí Dunajskej Lužnej, Miloslavova, Modry, Šenkvíc, na trase Trnava - Blatné a na diaľnici D1 v okolí mesta Senec. Vodiči hlásia nehodu v Bratislave na Odeskej smerom do centra. Zdržanie zhruba do 20 minút je na Račianskej ulici, na Ulici Svornosti, na Popradskej a na Hradskej. Taktiež na D1 pred vjazdom do Bratislavy a pred Prístavným mostom. Kolóny sú hlásené aj smerom z Čiernej Vody, Vajnôr, Mosta pri Bratislave, Ivanky pri Dunaji či z Miloslavova smerom do centra hlavného mesta.


Farba na tetovanie z USA obsahuje nikel, výrobok na vlasy z Indie patogény

Nikel sa nachádza vo farbe na tetovanie s názvom Light Red značky Eternal Ink. Spomínaná látka nemá čo v takomto produkte podľa európskych noriem robiť.

BRATISLAVA. Úrad verejného zdravotníctva (ÚVZ) SR varuje pred nebezpečnou kozmetikou. Ide o farbu na tetovanie a prípravok na vlasy. Majú obsahovať nikel či patogénne mikroorganizmy. "Môžu sa nachádzať aj na Slovensku," upozornil hlavný hygienik SR Ján Mikas. Do rýchleho výstražného systému pre nepotravinárske výrobky (RAPEX) ich nahlásili kontrolóri v Nemecku. Nikel sa nachádza vo farbe na tetovanie s názvom Light Red značky Eternal Ink pôvodom z USA. Spomínaná látka nemá čo v takomto produkte podľa európskych noriem robiť. Spotrebitelia by sa mali vyhnúť výrobnému typu s týmito dátami: Mfg. date: 07/18/14, Use by: 07/18/17, Lot-Nr. D 199, batch No 199 E06. Patogénne mikroorganizmy možno zase nájsť vo výrobku na vlasy s názvom Sorion Head Fluid značky Atrimed Sorion pôvodom z Indie s čiarovým kódom: 4 260393 230040.


Rakúska opozícia žiada, aby vláda vysvetlila odpočúvacie zariadenie

Zatiaľ nie je známe, kedy sa do vyšetrovania tejto kauzy zapojila polícia.

VIEDEŇ. Rakúske opozičné strany SPÖ a NEOS požadujú od vlády vysvetlenie po tom, čo médiá priniesli informácie o náleze pravdepodobne odpočúvacieho zariadenia. Našlo sa v úrade rakúskeho vicekancelára Heinza-Christiana Stracheho. Niekdajší sociálnodemokratický minister úradu spolkového kancelára Thomas Drozda, ktorý pracoval donedávna v inkriminovaných priestoroch, očakáva od ministra vnútra Herberta Kickla odpoveď na otázku, prečo nebol o prípade informovaný. Hovorkyňa pre bezpečnosť NEOSu Stephanie Krispera hovorila v reakcii o "laxnom" prístupe vlády k bezpečnostným aspektom, ktorý označila za "škandál". Oba opozičné subjekty avizovali interpelácie vo veci. Drozda navyše zaslal šéfovi rezortu vnútra list a vyjadril pre tlačovú agentúru APA znepokojenie nad tým, že sa o prípade dozvedel iba z médií. Drozda mieni v kauze interpelovať nielen ministra vnútra Herberta Kickla, ale aj ministra obrany Maria Kunaseka, ktorí so nominantmi slobodných z FPÖ, so zámerom zistiť, kedy došlo k skúmaniu priestorov a kto ho nariadil. Sociálni demokrati z SPÖ by však radi zistili aj, či odhalené "ploštice" zodpovedajú súčasnému technickému štandardu a či boli funkčné. Podľa Krisperovej sú bezpečnostné opatrenia v mocenskom centre republiky evidentne úplne nedostatočné. Preto by sa rada dozvedela, ako sa úrady ministrov skúmajú na prítomnosť podobných zariadení a či za to nesie ktosi konkrétny zodpovednosť. Navyše by sa chcela dozvedieť, kedy a s akým výsledkom sa skúmali Stracheho úradné priestory v uplynulých dvoch rokoch. Predpokladané odpočúvacie zariadenie v úrade rakúskeho vicekancelára Heinza-Christiana Stracheho sa podľa piatkovej informácie viedenského rezortu obrany našlo v druhom januárovom týždni. Úrad ministra obrany Maria Kunaseka súčasne v piatok dementoval obsah interného emailu Spolkového úradu pre ochranu ústavy a boj proti terorizmu, z ktorého vyplývalo, že k nálezu "ploštíc" v Stracheho úrade došlo ešte v decembri. Informoval o tom rakúsky verejnoprávny rozhlas ORF. Zatiaľ nie je jasné, odkedy bolo odpočúvacie zariadenie v spomínaných priestoroch. Takisto zostáva zatiaľ otázkou, kedy sa do vyšetrovania tejto kauzy zapojila polícia.


Zakladateľ Microsoftu predstavil najväčšie lietadlo sveta široké ako futbalové ihrisko

Lietadlo je určené pre lety na nízku obežnú dráhu Zeme.

Spoločnosť Stratolaunch Systems, ktorú vlastní miliardár a jeden zo zakladateľov Microsoftu Paul Allen, ukončila výrobu najväčšieho lietadla na svete s rozpätím krídel väčším ako futbalové ihrisko. Stratosférické lietadlo, ktoré začali vyvíjať v roku 2011, predstavili minulý týždeň v stredu, keď po dokončení konštrukčnej fázy prvýkrát opustilo hangár. V najbližších týždňoch a mesiacoch budú inžinieri podľa výkonného riaditeľa Jeffa Floyda vykonávať pozemné a letecké testy. Spoločnosť plánuje uviesť lietadlo na trh v roku 2019. Lietadlo má hmotnosť 250 ton a rozpätie krídel 117 metrov. Poháňa ho šesť turbínových motorov Pratt & Whitney a jeho maximálna vzletová hmotnosť by mala dosahovať okolo 580 ton. Ak sa lietadlu podarí vzlietnuť, prekoná podľa rakúskeho portálu Futurezone prvenstvo patriace hydroplánu Hughes H-4 Hercules z roku 1947, ktorý mal rozpätie krídel 98 metrov. Zo strojov, ktoré v súčasnosti lietajú, má najväčšie rozpätie krídel ruský Antonov An-225 so šiestimi turboventilátorovými motormi. Cieľom projektu je vytvoriť nosné lietadlo, ktoré zníži náklady a zjednoduší prístup na nízku obežnú dráhu Zeme (LEO - Low Earth Orbit). Paul Allen je presvedčený, že otvorený prístup na nízku obežnú dráhu prinesie množstvo výhod. Nasadenie väčšieho množstva satelitov by podľa neho viedlo k lepšiemu pochopeniu zmien počasia, ktoré by mohlo pomôcť zvýšiť produktivitu poľnohospodárstva. Prístup K LEO by súčasne podľa Allena mohol skvalitniť štúdium atmosférickej chémie a klimatických zmien, čo by mohlo prispieť k ich zmierneniu.


Vtáčiu chrípka v Maďarsku zlikvidovali, znovu povolili vývoz hydiny

Po procese dezinfekcie môžu udeliť Báčsko-malokumánskej župe štatút zóny bez infekcie 24. augusta.

BUDAPEŠŤ. Maďarský Národný úrad pre epidémiu zvierat (OIE) vyhlásil, že s výnimkou Báčsko-malokumánskej župy sú už všetky župy Maďarska zónami bez vtáčej chrípky. Podľa agentúry MTI to oznámil rezort pôdohospodárstva (FM). S platnosťou od 10. júna povolil príslušný orgán Ruskej federácie dovoz maďarskej živej hydiny a vajíčok z Békešskej, Čongrádskej, Rábsko-mošonsko-šopronskej, Hajducko-biharskej, Jasovsko-veľkokumánsko-solnockej, Šomodskej a Veszprémskej župy, informoval FM. OIE podotkol, že v Báčsko-malokumánskej župe sa ešte v apríli objavili prípady chrípky, preto po procese dezinfekcie môžu udeliť župe štatút zóny bez infekcie 24. augusta. Rusko v decembri zaviedlo pre výskyt vtáčej chrípky zákaz dovozu z Maďarska, pričom pôsobnosť tohto zákazu vo februári rozšírilo na 15 členských krajín Európskej únie. Vtáčia chrípka v Maďarsku sa - po novembrovom objavení sa v Báčsko-malokumánskej župe - rozšírila aj na ďalšie župy na juhovýchode krajiny. Laboratórne vyšetrenia potvrdili vírus vtáčej chrípky H5N8 na hydinových farmách v Báčsko-malokumánskej, Békešskej, Čongrádskej a Jasovsko-veľkokumánsko-solnockej župe, oznámil hlavný veterinár Maďarska Lajos Bognár. Pri južných hraniciach Maďarska sa nákaza vtáčou chrípkou objavila už v roku 2006, vtedy išlo o vírus H5N1, ktorý bol nebezpečný aj pre ľudí. Nákaza hydiny vírusom vtáčej chrípky H5N8 však pre ľudí nepredstavuje žiadne riziko.


Za čínsku reprezentáciu nastúpi prvý hráč s nečínskym pôvodom, narodil sa v Brazílii

Elkeson má Číne pomôcť k postupu na majstrovstvá sveta.

SOUL. Útočník Elkeson, ktorý sa narodil v Brazílii, bude prvým hráčom nečínskeho pôvodu v čínskom národnom mužstve. Tridsaťročný futbalista sa ocitol v nominácii trénera Marcella Lippiho na úvodný zápas kvalifikácie o postup na majstrovstvá sveta 2022, v ktorom sa Čína 10. septembra predstaví na Maldivách. Podľa Ázijskej futbalovej konfederácie (CAF) Elkeson splnil podmienku FIFA, podľa ktorej mohol získať občianstvo novej krajiny po tom, ako v nej strávil aspoň päť rokov. Hráč Kuang-čou Evergrande v Číne pôsobí od roku 2013, v najľudnatejšej krajine sveta hrával aj za Šanghaj SIPG. Elkeson v čínskej reprezentácii nadviaže na Nica Yennarisa, prvého zahraničného hráča, ktorý nastúpil v jej drese. Tento anglický záložník, dnes už známejší pod menom Li Ke, má matku Číňanku a momentálne hráva za Peking Guoan.


Kráľovná Alžbeta II. mala oficiálnu oslavu narodenín

LONDÝN. Britská kráľovná Alžbeta II. absolvovala v sobotu oficiálnu oslavu svojich 93. narodenín. Pri tejto príležitosti sa v centre Londýna konala tradičná výročná vojenská prehliadka, informovala spravodajská televízia BBC. Na oslave sa spoločne s Alžbetou II. zúčastnila celá kráľovská rodina vrátane vojvodkyne zo Sussexu Meghan. Podujatie bolo jej prvou verejnou akciou od pôrodu prvého syna Archieho pred štyrmi týždňami. Kráľovná sa v svetlobielom kostýme a klobúku previezla v kočiari centrom mesta. Jej manžel - princ Philip - po jej boku chýbal. Philip, ktorý oslávi čoskoro svoje 98. narodeniny, sa na verejných podujatiach už nezúčastňuje. Medzi oficiálnymi pozvanými hosťami, ktorí si prezreli veľkolepú prehliadku viac ako 1400 vojakov v slávnostných červených uniformách, bola napríklad dosluhujúca premiérka Theresa Mayová, ktorá nedávno odstúpila z vedenia Konzervatívnej strany. Vyvrcholením celej veľkolepej vojenskej prehliadky bol prelet kráľovskej letky. Kráľovská rodina ju ako každý rok sledovala z balkóna Buckinghamského paláca. Kráľovná Alžbeta svoje narodeniny oslavuje každý rok dvakrát. V Británii totiž oslavujú panovníci svoje narodeniny tradične vždy druhú júnovú sobotu, keďže vtedy je už v Londýne zvyčajne lepšie počasie. Alžbetine skutočné narodeniny sú pritom 21. apríla. Oslávila ich v súkromí s rodinou. V poradí 40. panovníčka na anglickom tróne od čias Viliama Dobyvateľa (1066-1087) a prapravnučka kráľovnej Viktórie (1837-1901) je podľa stáročnej tradície hlavou anglikánskej cirkvi. Vlády sa ujala 2. júna 1953, vo veku 25 rokov, v deň úmrtia svojho otca Juraja VI. (1936-1953). Dňa 9. septembra 2015 sa stala najdlhšie vládnucim monarchom v dejinách Spojeného kráľovstva, keď v dĺžke vládnutia prekonala svoju praprastarú matku, kráľovnú Viktóriu.


V Španielsku zahynul po páde lietadla do mora vojenský pilot

Lietadlo bolo na cvičnom lete, keď sa zrútilo neďaleko letoviska La Manga.

MADRID. Španielsky vojenský letecký inštruktor zahynul v pondelok po tom, ako sa jeho lietadlo zrútilo do mora pri juhovýchodnom pobreží krajiny. Informovala o tom agentúra AFP s odvolaním sa na úrady. Stroj typu CASA C-101 španielskej výroby bol na "cvičnom lete", keď sa zrútil neďaleko letoviska La Manga, píše sa vo vyhlásení ministerstva obrany. Na palube bol letecký inštruktor, ktorému "sa podarilo katapultovať pred pádom lietadla do mora". Podľa ministerstva sa vo vode našlo telo, ktoré zrejme patrí pilotovi, ale musí to potvrdiť ešte súdna pitva. Zatiaľ nie je známe, čo zapríčinilo haváriu, alebo ako pilot zomrel. Rodine kapitána Francisca Marina, ktorý prišiel o život pri nehode v La Mange, vyjadril na Twitteri sústrasť španielsky premiér Pedro Sánchez. Očitý svedok nakrútil videozáznam, na ktorom vidieť, ako malé lietadlo takmer vertikálne padá, potom sa snaží strmhlavý let vyrovnať a nakoniec sa zrúti do vody. Na pátraní po pilotovi sa podieľali vzdušné sily, námorníctvo, hasiči a pobrežná stráž. Stroj sa zrútil neďaleko leteckej základne pri meste San Javier.


Železnice podľa OĽaNO ignorujú zistenia analytikov

Útvar hodnoty za peniaze predstavil hodnotenie pred štyrmi mesiacmi.

BRATISLAVA. Analýza fungovania Železníc Slovenskej republiky (ŽSR), ktorú vypracoval Útvar hodnoty za peniaze (ÚHP), podľa opozičného hnutia OĽaNO ukázala plytvania a možnosti úspor v štátnom podniku za desiatky miliónov eur. Vedenie ŽSR sa však podľa hnutia rozhodlo audit "bojkotovať". ÚHP prezentoval výsledky auditu k fungovaniu ŽSR v júni. OĽaNO podotklo, že odvtedy už uplynuli štyri mesiace. "Namiesto urýchlenej realizácie akýchkoľvek systémových krokov, ktoré by zlepšili zlý stav železníc, sme naopak svedkami ďalších obmedzení a problémov na železničnej infraštruktúre," skonštatoval poslanec za OĽaNO Ján Marosz. Podotkol, že zverejnený bol tiež materiál Implementačnej jednotky pri Úrade podpredsedu vlády pre investície a informatizáciu (ÚPVII) s názvom Priebežná implementačná správa za rok 2019. V súvislosti s materiálom ÚHP je podľa hnutia v správe uvedené len to, že ŽSR v súčasnosti vypracúva implementačný plán. OĽaNO uviedlo, že v septembri ŽSR odoslali štátnej tajomníčke ministerstva dopravy Ladislave Cengelovej list, v ktorom sa používa výraz "neodsúhlasený audit" a konštatuje sa, že výsledky auditu neboli odsúhlasené Správnou radou ŽSR, že realizácia opatrení z auditu nie je plne v kompetencii ŽSR a tiež, že vedenie ŽSR zatiaľ neschválilo rozsah, spôsob a harmonogram implementácie. Podľa experta hnutia OĽaNO na dopravu Jiřiho Kubáčka autori materiálu z ÚHP a Implementačnej jednotky pomerne dobre vnikli do zložitej problematiky fungovania železničnej infraštruktúry a prišli s viacerými dobrými postrehmi. Hnutie si myslí, že škody spôsobené "otáľaním" pri implementovaní efektívnych opatrení môžu mať aj za pár mesiacov zásadný význam. OĽaNO žiada ministra dopravy Árpáda Érseka (Most-Híd), aby vyvodil personálne dôsledky a zvážil, či je vhodné ďalšie zotrvanie generálneho riaditeľa ŽSR Juraja Tkáča vo funkcii. "Každý deň jeho pôsobenia vo funkcii odďaľuje nevyhnutné zmeny naznačené vládnymi analytikmi a zhoršuje cestovanie ľudí vlakmi po Slovensku. Je veľa nečinných manažérov v štátnych podnikoch, ale tých ktorí odmietajú a bojkotujú navrhované zmeny k lepšiemu treba ihneď poslať do zabudnutia," uzavrel Marosz. Železnice tvrdia, že v súčasnosti pracujú na návrhu implementačného plánu v súlade s odporúčaniami auditu Útvaru hodnoty za peniaze (ÚHP) s názvom Lepšie fungovanie ŽSR. Na návrhu plánu spolupracujú ŽSR so zástupcami ministerstva dopravy a Implementačnej jednotky Úradu vlády. Ukončenie prípravy plánu predpokladajú do konca tohto roka, a to vrátane jeho schválenia orgánmi ŽSR a rezortom dopravy. Vedenie ŽSR vníma rezervy vo fungovaní firmy. Tie sú však podľa hovorcu ŽSR Michal Lukáč dôsledkom investičného a prevádzkového dlhu z minulosti. "Ako generálny riaditeľ a v prvom rade ekonóm mám zodpovednosť za fungovanie ŽSR a na politikárčení sa nebudem zúčastňovať. Dôraz, naopak, kladiem na strategické smerovanie firmy a zabezpečenie systémového financovania," podotkol generálny riaditeľ ŽSR Juraj Tkáč. ŽSR odmietajú šírenie poplašných správ a dezinterpretáciu faktov. "Za posledné roky ŽSR kontinuálne zvyšovali objem prostriedkov do údržby a opráv tratí a infraštruktúry. Potvrdzujú to čísla: v roku 2016 ŽSR investovali 65 miliónov eur, v roku 2017 takmer 78 miliónov eur, v roku 2018 už 82 miliónov eur a za prvých deväť mesiacov tohto roka 52,5 milióna eur," vyčíslil hovorca. Zároveň zdôraznil, že došlo k radikálnemu zníženiu obmedzení traťovej rýchlosti, ktoré zapríčiňujú meškania. Vzhľadom na súčasnú intenzitu prác ŽSR predpokladajú, že do konca tohto roka budú odstránené všetky prechodné obmedzenia na koridorovej trati Bratislava - Žilina - Košice s výnimkou úsekov trate, kde sa realizuje modernizácia.


Rusko reagovalo na Trumpov záujem o Grónsko

Nie je to naše podnikanie a nebudeme sa do toho miešať, povedal hovorca Kremľa.

MOSKVA. Hovorca Kremľa Dmitrij Peskov opísal vo štvrtok plány Spojených štátov kúpiť Grónsko ako medzinárodné nakupovanie a prisľúbil, že Rusko nebude zasahovať do tejto záležitosti. "Nie je to naše podnikanie. Nikdy sa neoddávame takýmto medzinárodným nákupom. Je to otázka vzťahov medzi Spojenými štátmi a Dánskom. Ak tomu správne rozumieme, nepohodli sa. Ale s nami to nemá nič spoločné. Nechceme sa do toho miešať," povedal Peskov novinárom. Podľa agentúry TASS Peskov neodpovedal na otázku, či Moskva považuje takéto plány Washingtonu za súčasť vojny o arktické zdroje. "Rusko vynakladá úsilie v rámci zodpovedajúcich štruktúr OSN na ochranu svojich práv na (arktický) šelf. Určitý pokrok je viditeľný a toto úsilie bude pokračovať," dodal. Americký prezident Donald Trump 19. augusta oznámil, že USA majú záujem o kúpu Grónska, autonómneho regiónu Dánskeho kráľovstva. Podľa jeho slov je to "veľký obchod s nehnuteľnosťami". Grónske a dánske úrady uviedli, že Grónsko má záujem o spoluprácu so Spojenými štátmi, ale nie je na predaj. Z dôvodu odmietnutia diskutovať o tejto téme Trump zrušil svoju schôdzku s dánskou premiérkou Mette Frederiksenovou. Schôdzka sa mala konať v Dánsku začiatkom septembra.


V Mexiku zatkli podozrivého z vraždy člena Červeného kríža

V Guerrere zavraždili aj niekoľko rímskokatolíckych kňazov.

MEXIKO. Mexické úrady zadržali muža podozrivého z vraždy predstaviteľa Červeného kríža v južnom štáte Guerrero. Hovorca tamojších bezpečnostných úradov uviedol, že muž 8. februára zabil asistenta miestneho koordinátora v rezortnom meste Zihuatanejo. Roberto Alvarez však neprezradil možný motív útoku. V novembri zabil v rovnakom štáte gang mladých ozbrojencov zdravotníka z Červeného kríža a ďalších šiestich zranili. V Guerrere zavraždili aj niekoľko rímskokatolíckych kňazov, čo je podľa cirkvi dôsledok všeobecného násilia.


Holanďania rasisticky urážali političku, dostali pokutu

Bývalá moderátorka sa rozhodla vstúpiť do politiky a pranierovať diskrimináciu farebnej časti populácie. Reakciou boli rasistické komentáre.

AMSTERDAM. Na finančné tresty do výšky 450 eur a alternatívne tresty sociálnych prác odsúdili vo štvrtok v holandskom Amsterdame 20 osôb za verbálne útoky rasistického charakteru a vyhrážanie sa na sociálnych sieťach, ktorých terčom bola politička Sylvana Simonsová (46) pochádzajúca zo Surinamu. Jedinú z obžalovaných osôb súd oslobodil. Najvyšší trest 80 hodín sociálnych prác si vyslúžil 37-ročný muž, ktorý fotografiu Simonsovej umiestnil do videofilmu o americkej rasistickej organizácii Ku-Klux-Klan, a to vďaka montáži na telo obeseného Afroameričana. Simonsovej prípad vyvolal pobúrenie v krajine. Niekdajšia televízna moderátorka sa vlani rozhodla vo farbách prisťahovaleckej strany DENK vstúpiť do politiky a pranierovať diskrimináciu farebnej časti holandskej populácie. To však vyvolalo asi 40-tisíc rasistických a výhražných príspevkov na sociálnych sieťach. Simonsovej následne pridelili osobnú ochranu. V marci 2017 kandidovala politička s vlastným zoskupením Artikel 1, s ktorým však nedosiahla na mandát v zákonodarnom zbore. V reakcii na verdikt holandskej justície dnes politička uviedla, že ide o dôležitý signál.


Novela od apríla zrovnoprávni tradičné taxíky s aplikáciami

Je to dobrá správa pre zákazníka, myslí si advokát.

BRATISLAVA. Taxislužby budú od apríla fungovať po novom. Novela zákona o cestnej doprave sa prispôsobuje novej realite na trhu po príchode hráčov ponúkajúcich zdieľané služby. Turbulencie na trhu a spory medzi tradičnými taxikármi a novými hráčmi nebudú. V diskusnej relácii na TABLET.TV to povedal Jakub Žák z advokátskej kancelárie Poláček & Partners. "Najviac z tejto novely môže profitovať zákazník, lebo umožňuje väčšiu konkurenciu na trhu. Tradiční taxikári sa už nebudú musieť cítiť znevýhodňovaní. Pre zdieľanú ekonomiku to však neznamená škrt, práve naopak. Novela vznikla aj preto, aby týmto hráčom uľahčila prístup na trh a prispôsobila im podmienky," konštatoval Žák s tým, že od apríla bude platiť viacero noviniek. "Vytvoril sa právny základ pre fungovanie aplikácií. Pasažieri vnímajú nových hráčov cez prizmu aplikácií, ktorú majú v smartfónoch. Aplikácie budú mať funkciu dispečingu, čiže budú sprostredkúvať službu. Cena nemusí byť určená len na základe taxametra, môže byť určená na základe digitálnej platformy a môže byť známa vopred. Rovnako sa už nevyžaduje požiadavka odbornej spôsobilosti pri taxikároch," zdôraznil Žák. Aj po novom musia mať taxikári preukaz vodiča taxislužby. Na to, aby ho získali, budú potrebné len minimálne požiadavky. "Každý vodič má predsa vodičský preukaz. Nebudú však potrebné ďalšie požiadavky, ako napríklad minimálny vek 21 rokov, či trojročná prax, tak, ako je tomu teraz. Pokojne ho môže robiť aj nový vodič," vysvetlil Žák. Taxikári budú musieť naďalej používať žlté svietidlo s nápisom TAXI. Každé vozidlo musí byť označené aj na predných pravých a ľavých dverách. "Otázkou ostáva, či je označovanie dverí naozaj potrebné, najmä ak pasažier využije aplikáciu, ktorá uvádza ŠPZ vozidla. Tieto požiadavky môžu odradiť príležitostných alebo víkendových vodičov, ktorí by si chceli privyrobiť ako taxikári," myslí si Žák. Vyššia konkurencia na trhu taxislužieb môže priniesť v konečnom dôsledku aj nižšie ceny. "Na trhu sa bude o zákazníka bojovať a jedným z prostriedkov, ako uspieť, môže byť cena. Pre konečného zákazníka to bude prospešné. Aj táto novela je výrazom európskeho trendu, že aplikácie a zdieľaná ekonomika sa akceptujú, no musia sa napasovať na existujúcu legislatívu," dodal Žák.


Gröhling z SaS navrhuje zmeny v podmienkach duálneho vzdelávania

Poslanec navrhuje, aby sa objem finančných prostriedkov neznižoval.

BRATISLAVA. Reflektovať na faktory spôsobujúce nízku účasť stredných odborných škôl a zamestnávateľov v systéme duálneho vzdelávania, zefektívniť systém duálneho vzdelávania, zvýšiť motiváciu škôl aj zamestnávateľov zapojiť sa do tohto systému a odstrániť problémy, ktoré súčasná právna úprava vyvoláva v praxi, sú dôvody, pre ktoré prichádza na februárovú schôdzu parlamentu s návrhom novely zákona o odbornom vzdelávaní a príprave poslanec NR SR Branislav Gröhling  z SaS. Pôvodný zákon, ktorým sa v SR zaviedlo duálne vzdelávanie, je platný dva roky a podľa poslanca záujem stredných odborných škôl zapojiť sa do systému duálneho vzdelávania je nižší, ako sa očakávalo. V dôvodovej správe k návrhu novely zákona uvádza, že v prvom roku zavedenia duálneho vzdelávania, t. j. v školskom roku 2015/2016, bolo vytvorených 1 448 miest pre poskytovanie duálneho vzdelávania, pričom sa doň zapojilo len 450 žiakov. "V druhom roku zavedenia duálneho vzdelávania (šk. rok 2016/2017) bolo vytvorených 2 700 miest, zapojilo sa však len 1 122 žiakov. V treťom roku fungovania duálneho vzdelávania (šk. rok 2017/2018) sa do systému podľa dostupných informácií zapojilo iba 1370 žiakov," píše sa v dôvodovej správe.Podľa Gröhlinga nakoľko žiaci zapojení do duálneho vzdelávania netvoria ani len tri percentá všetkých žiakov prvého, druhého a tretieho ročníka stredných odborných škôl v SR, je možné konštatovať, že sa zatiaľ nepodarilo vytvoriť dostatočné podmienky na zabezpečenie stredoškolského odborného vzdelávania a prípravy žiakov v súlade s potrebami trhu práce. Prax podľa predkladateľa návrhu ukázala, že primárnym dôvodom nízkeho záujmu zo strany stredných odborných škôl o systém duálneho vzdelávania je skutočnosť, že strednej odbornej škole zapojenej do systému duálneho vzdelávania sa znižuje normatívny objem finančných prostriedkov na jedného žiaka o sumu zodpovedajúcu normatívu na praktické vyučovanie žiaka. Preto Gröhling  navrhuje, aby sa objem finančných prostriedkov neznižoval. "Ďalším potenciálne odrádzajúcim faktorom je skutočnosť, že keďže v systéme duálneho vzdelávania sa praktické vyučovanie realizuje na pracovisku praktického vyučovania u zamestnávateľa, stredná odborná škola má obmedzené možnosti výkonu dohľadu nad úrovňou, kvalitou a rozsahom poskytovaného praktického vyučovania, avšak napriek tomu riaditeľ strednej odbornej školy nesie zodpovednosť za dodržiavanie štátneho vzdelávacieho programu," uviedol Gröhling s tým, že aj administratívna záťaž spojená s overovaním spôsobilosti zamestnávateľa poskytovať praktické vyučovanie je prekážkou pri zapojení sa do duálneho vzdelávania. Ďalším významným faktorom odôvodňujúcim potrebu zmeny zákona je, že sa duálne vzdelávanie poskytuje od prvého ročníka štúdia na strednej odbornej škole, pričom podľa vyjadrení zamestnávateľov (najmä malí a strední podnikatelia) a ich skúseností so žiakmi v prvom ročníku, žiaci ešte v tomto štádiu štúdia nedisponujú spravidla takými skúsenosťami, vďaka ktorým by mohlo byť ich zavedenie do systému duálneho vzdelávania pre nich prínosom. "V tomto ohľade by časť zamestnávateľov preferovala možnosť poskytovania duálneho vzdelávania až od druhého alebo tretieho ročníka štúdia žiaka. Budú tak mať možnosť overiť si potrebné znalosti u žiakov počas ich štúdia v prvom ročníku a vybrať si tých, ktorých budú považovať za najvhodnejších pre svoj podnik," uvádza Gröhling.Vzhľadom na predpokladanú dĺžku legislatívneho procesu navrhuje nadobudnutie účinnosti predmetného návrhu zákona od 1. mája 2018.


Južná Kórea chce na dosiahnutí mieru s KĽDR pracovať spolu s Čínou

Obe Kórey zostávajú technicky stále vo vojne, keďže kórejská vojna sa skončila iba prímerím.

SOUL. Lídri Južnej Kórey a Číny budú úzko spolupracovať na dosiahnutí mierovej zmluvy so Severnou Kóreou, ktorá by oficiálne ukončila kórejskú vojnu. Vyhlásili to v piatok prezidenti oboch krajín. Čínsky prezident Si Ťin-pching v telefonickom rozhovore s juhokórejským prezidentom Mun Če-inom tiež zdôraznili dôležitosť úlohy Číny pri ukončení jadrových ambícií Severnej Kórey, uviedol úrad juhokórejského prezidenta. Telefonát nasledoval týždeň po tom po tom, ako lídri Južnej a Severnej Kórey ohlásili kroky smerujúce k odstráneniu jadrových zbraní z Kórejského polostrova. Vyslovili sa tiež za oficiálne ukončenie kórejskej vojny z rokov 1950-53 a za uskutočnenie trojstranných rozhovorov s Washingtonom alebo štvorstranných rokovaní aj s účasťou Pekingu. Obe Kórey zostávajú technicky stále vo vojne, keďže kórejská vojna sa skončila iba prímerím, pripomína agentúra Jonhap. Si Ťin-pching uvítal medzikórejskú dohodu a prisľúbil svoju plnú podporu mierovému úsiliu. Čínsky prezident taktiež povedal, že severokórejský vodca Kim Čong-un zopakoval svoju ochotu k denuklearizácii počas tohtotýždňového stretnutia s čínskym ministrom zahraničných vecí Wang Im v Pchjongjangu. Podľa Si Ťin-pchinga Kim znovu potvrdil svoju ochotu zatvoriť jadrový testovací areál Pchunggje a ukončiť nepriateľstvo na Kórejskom polostrove prostredníctvom deklarácie o konci kórejskej vojny.


Cestujúci MHD kúpia lístky z automatov už aj platobnou kartou

Dopravný podnik Bratislava spustí do konca marca na vybraných pätnástich lístkových automatoch bezkontaktnú platbu.

BRATISLAVA. Za jednorazové cestovné lístky bude možné v bratislavskej MHD platiť už aj bezhotovostne. Dopravný podnik Bratislava spustí do konca marca na vybraných pätnástich lístkových automatoch platbu bezkontaktnou platobnou kartou. Automaty na predaj jednorazových cestovných lístkov sú po generálnej oprave a pripravené na možnosť úhrady aj prostredníctvom bezkontaktnej platobnej karty, nielen vhodením mincí, oznámil Dopravný podnik. Chce tak prispieť k zvýšeniu komfortu cestovania. Podľa generálneho riaditeľa podniku Milana Urbana je cieľom zároveň ponúknuť cestujúcim čo najširšiu paletu možnosti kúpy jednorazových cestovných lístkov. Terminál na platbu bezkontaktnou platobnou kartou má byť v priebehu roka v rámci generálnych opráv zabudovaný celkom do vybraných 50 lístkových automatov. Podnik plánuje aj modernizáciu ďalších, ich počet bude závisieť od finančných prostriedkov. V súčasnosti testuje prevádzku na automate v Slávičom údolí, v priebehu týždňa sa budú testovať automaty na zastávke Botanická záhrada a Hlavná stanica.


Írsky Senát podporil zákaz dovozu z izraelských osád v Predjordánsku

Dovoz alebo predaj tovaru z nelegálnych osád má byť trestným činom.

DUBLIN. Horná komora írskeho parlamentu odhlasovala v stredu návrh zákona, na základe ktorého sa zakazuje dovoz produktov z izraelských osád v Predjordánsku. Dané opatrenie však ešte musí prekonať niekoľko prekážok, kým sa stane právoplatnou legislatívou, informovala vo štvrtok agentúra AP. Návrh zákona si kladie za cieľ ustanoviť za trestný čin dovoz alebo predaj tovaru a služieb z nelegálnych izraelských osád. Ak by návrh prešiel aj v ďalších schvaľovacích kolách, Írska republika by sa stala prvou európskou krajinou, ktorá zakázala dovoz tovaru pochádzajúceho zo židovských osád na okupovanom palestínskom území. V prospech návrhu predmetnej právnej normy hlasovali senátori v pomere 25:20. Predloženú legislatívu však ešte budú musieť prerokovať poslanci dolnej komory írskeho parlamentu; všeobecne sa očakáva, že to potrvá mesiace. Vláda však ostro vystupuje proti tomuto opatreniu tvrdiac, že by sa k danej záležitosti mala vyjadriť celá Európska únia. Írske ministerstvo zahraničných vecí vo vyhlásení skritizovalo Senát za podporu "populistickej, nebezpečnej a extrémistickej protiizraelskej iniciatívy bojkotu".


Jobbik chce opäť navrhnúť zrušenie posúvania času v zime

Podľa maďarskej strany by zavedenie celoročného letného času malo aj viacero pozitívnych fyziologických vplyvov pre ľudí.

BUDAPEŠŤ. Maďarská ultrapravicová strana Jobbik by po vlaňajšom neúspešnom pokuse chcela opäť v parlamente navrhnúť zrušenie posúvania času a zavedenie celoročného letného času (GMT+2) v Maďarsku. Pre denník Magyar Nemzet to v stredu uviedol poslanec Jobbiku Lajos Kepli. Vlani v novembri návrh Jobbiku hospodársky výbor parlamentu jednohlasne schválil, avšak potom o ňom parlament po všeobecnej rozprave nerokoval, poslanci vládnej strany Fidesz návrh totiž zamietli. Podľa Jobbiku by zrušenie posúvania času a zavedenie celoročného letného času pomohlo poľnohospodárstvu a malo by aj viacero pozitívnych fyziologických vplyvov pre ľudí. Kepli vytkol Fideszu, že nekoná v súlade s vôľou ľudí, ktorých 80 percent takýto návrh podporuje. Systém úpravy merania času, pri ktorom sa v letných mesiacoch roka nepoužíva čas daný príslušným časovým pásmom, ale čas posunutý o jednu hodinu dopredu, používajú v Maďarsku od roku 1980.


Maximálna výška dávky v nezamestnanosti sa zvýši

Pri 30-dňovom mesiaci sa dávka zvýši o 28,60 eura.

BRATISLAVA. Maximálna výška dávky v nezamestnanosti za mesiac, ktorý má 31 dní, od začiatku júla tohto roka stúpne o 29,50 eura na 929,50 eura. Pri 30-dňovom mesiaci najvyššia suma dávky v nezamestnanosti od siedmeho mesiaca tohto roka vzrastie o 28,60 eura na 899,60 eura. Informoval o tom hovorca Sociálnej poisťovne Peter Višváder. Najvyššia možná dávka v nezamestnanosti sa od júla zvyšuje vzhľadom na rast priemernej mzdy na Slovensku, ktorá vlani medziročne stúpla o 3,3 % na 912 eur. Maximálny denný vymeriavací základ, z ktorého sa vychádza pri určovaní najvyššej možnej dávky, sa totiž počíta z dvojnásobku priemernej mzdy na Slovensku. Maximálny denný vymeriavací základ bude od 1. júla 2017 vo výške 59,9671 eura a maximálna denná dávka v nezamestnanosti tvorí polovicu z tejto sumy. Dávka v nezamestnanosti dosahuje 50 % z hrubého príjmu poistenca. Výška dávky sa určuje z vymeriavacích základov, ktoré žiadateľ dosiahol v posledných dvoch rokoch pred zaradením do evidencie uchádzačov o zamestnanie.


V Rusku zadržali aktivistu, protestoval s veľkou nafukovacou kačicou

Kačica je symbolom protestov opozície proti Putinovej vláde a odkazuje na luxusné pozemky premiéra Medvedeva.

BRATISLAVA. Ruská polícia zatkla opozičného aktivistu Arťoma Gončarenka za protest s veľkou nafukovacou kačicou, ktorú vystavoval v okne jeho bytu v Petrohrade spolu s nápisom "polícia na nás čaká". Aktivistu zadržali v nedeľu na 25 dní. Gončarenko, ktorého protest sa uskutočnil 28. januára, v rovnakom čase ako protesty známeho opozičného lídra Alexeja Navaľného, je obvinený z porušenia ruského zákona o demonštráciách. Podľa právnikov, ktorých citovali v ruskom vysielaní spravodajskej stanice BBC, však ale pri tejto forme protestu neexistuje žiadny právny dôvod na jeho zatknutie. Gumené kačice sú jedným zo symbolov opozičných protestov proti vláde prezidenta Vladimira Putina. Opozícia ich začala používať po tom, ako Navaľnyj zverejnil video, v ktorom obvinil premiéra Dmitrija Medvedeva z vlastníctva luxusných pozemkov, z ktorých jeden mal aj domček pre kačice.


Trump sa snažil zbaviť Muellera, s Ruskom ale nespolupracoval

Dokument je výsledkom 22-mesačného vyšetrovania vedeného Muellerom.

WASHINGTON. Demokrati naďalej vyvíjajú tlak na prezidenta Donalda Trumpa po zverejnení dlho očakávanej správy o zasahovaní do prezidentských volieb v roku 2016 zo strany Ruska. Žiadajú pritom, aby osobitný vyšetrovateľ Robert Mueller verejne vypovedal pred Kongresom o svojej vykonanej práci. Zredigovaná verzia záverečnej správy, zverejnená vo štvrtok, odhalila, že prezident sa snažil Muellera odstaviť od vyšetrovania pre údajný "konflikt záujmov". Trumpov právnický tím však správu napriek tomu označil za "totálne víťazstvo".Spolu 448-stranový dokument je výsledkom 22-mesačného vyšetrovania vedeného Muellerom. Vyšetrovatelia podľa správy nenašli dostatok dôkazov o tom, že by Trump spolupracoval s Rusmi na snahách o ovplyvnenie volieb v roku 2016. Mueller vyšetroval aj to, či sa Trump nedopustil marenia spravodlivosti snahami ovplyvniť vyšetrovanie. V tomto prípade však tím vyšetrovateľov nenašiel dostatok dôkazov na očistenie prezidenta a ani na to, že by spáchal trestný čin.


Islamský štát zaútočil na dediny v strednej Sýrii, armáda útok odrazila

Džihádisti ostreľovali aj mesto Salámíja, zranili dve osoby.

BEJRÚT. Jednotky džihádistickej organizácie Islamský štát vo štvrtok podnikli v strednej časti Sýrie útok na pozície sýrskej armády, informovala agentúra AP. Útok sa odohral v blízkosti diaľnice, ktorá spája hlavné mesto Damask so severosýrskym Aleppom. Došlo k nemu v čase, keď vládne sily v iných častiach Sýrie pokračujú v ofenzíve proti islamistickým extrémistom. Sýrska štátna tlačová agentúra SANA informovala, že vládne jednotky a ich spojenci odrazili útok IS, ktorého terčom boli vládnymi silami kontrolované dediny v provincii Hamá. V Británii sídliace Sýrske pozorovateľské centrum pre ľudské práva (SOHR) uviedlo, že IS sa počas svojej operácie zmocnil viacerých postavení sýrskej armády v oblasti a zabil deviatich vojakov. SOHR dodalo, že armáda podnikla proti IS protiútok, ktorý sa uskutočnil za podpory letectva. Podľa sýrskej štátnej televízie IS ostreľoval aj neďaleké mesto Salámíja. Zranené boli pritom dve osoby. Tlačová agentúra Amák, napojená na IS, potvrdila informácie o prebiehajúcom útoku, pričom však neuviedla žiadne bližšie detaily.


Britský easyJet odstúpil z rokovaní o záchrane Alitalie

Pôvodne mal do talianskej spoločnosti investovať spolu s americkými aerolíniami Delta Air Lines.

RÍM. Vyhliadky talianskej leteckej spoločnosti Alitalia sa opäť zhoršili, keď britská nízkonákladová letecká spoločnosť easyJet oznámila, že odstupuje z rozhovorov o záchrane talianskeho prepravcu. Britská firma tak urobila len dva týždne pred posledným termínom na záchranu Alitalie. Pôvodne mala do talianskej spoločnosti investovať spolu s americkými aerolíniami Delta Air Lines. Alitalia zápasí s finančnými problémami vyše desaťročie. Spoločnosť bola na pokraji bankrotu trikrát za 11 rokov a zisk naposledy zaznamenala v roku 2002. V roku 2017 požiadala vládu o zaradenie pod zvláštnu správu po tom, ako jej zamestnanci odmietli plán reštrukturalizácie. Odvtedy ju pri živote udržuje preklenovací úver v objeme 900 miliónov eur. Spoločnosť má však čas len do konca marca, čo je posledný termín na predloženie záchranného plánu. "Po rokovaniach s (potenciálnymi partnermi) Ferrovie Dello Stato a Delta Air Lines sa easyJet rozhodol, že sa z tohto procesu stiahne," oznámila britská firma. Je tak ďalšou, ktorá mala pôvodne záujem, ale potom sa z procesu záchrany Alitalie stiahla. Pred britskou spoločnosťou to urobili nemecké aerolínie Lufthansa. Tie uviedli, že v prípade partnerstva so štátom kontrolovanými firmami do Alitalie investovať nebudú.